Zelenay sa v Prostějove teší z triumfu vo štvorhre, získal 36. challengerový titul

Slovenský tenista získal štvrtý titul v tomto roku, všetky po boku Ukrajinca Denisa Molčanova.

PROSTĚJOV. Slovenský tenista Igor Zelenay a Ukrajinec Denis Molčanov nasadení ako tretí sa stali celkovými víťazmi štvorhry na turnaji ATP Challenger Tour Moneta Czech Open v českom Prostějove.. (127 000 eur, antuka) Denis Molčanov, Igor Zelenay (Ukr./SR-3) - Martin Cuevas, Pablo Cuevas (Urug.) 4:6, 6:3, 10:7 (zápasový tajbrejk) V piatkovom finálovom stretnutí zvíťazili za 77 minút 4:6, 6:3, 10:7 (zápasový tajbrejk) nad nenasadeným uruguajským párom Martin Cuevas, Pablo Cuevas. Igor Zelenay (aktuálne 100. v deblovom renkingu) má na konte už 36 titulov vo štvorhre na challengerovej úrovni, z nich štyri v tejto sezóne, všetky po boku Molčanova. Tridsaťpäťročný Novomešťan triumfoval v Prostějove po dvoch rokoch, v roku 2016 sa mu to podarilo po boku Bielorusa Alexandra Buryho. Niekdajší člen Top 50 deblového hodnotenia, ktorý má zázemie v TC Empire Trnava, bol trikrát vo finále štvorhry na hlavnej profesionálnej scéne ATP World Tour (Delray Beach 2010, Casablanca 2011, Petrohrad 2012). Ani raz neuspel. 2001 Togliatti (Karol Beck - SR) 2003 Praha (Martin Štěpánek - ČR) 2004 Praha (Lukáš Dlouhý - ČR) 2005 Košice (Petr Luxa - ČR) 2007 Oberstaufen (Filip Polášek - SR), Trnava (Filip Polášek - SR) 2008 Košice (Tomasz Bednarek - Poľ.), Trnava (David Škoch - ČR) 2009 Bratislava (Philipp Marx - Nem.), Salzburg (Philipp Marx - Nem.) 2010 Mons (Filip Polášek - SR) 2011 Barletta (Lukáš Rosol - ČR), Orbetello (Julian Knowle - Rak.) 2012 Bordeaux (Martin Kližan - SR), Helsinki (Michail Jelgin - Rus.) 2013 Košice (Kamil Čapkovič - SR), Como (Rameez Junaid - Aus.) 2014 Vicenza (A. Martin - SR), Braunschweig (Andreas Siljeström - Švéd.) 2015 Kazaň (Michail Jelgin - Rus.), Heilbronn (Mateusz Kowalczyk - Poľ.), Praha (Mateusz Kowalczyk - Poľ.), Cordenons (Andrej Martin - SR), Bratislava (Ilija Bozoljac - Srb.), Brescia (Ilija Bozoljac - Srb.) 2016 Kazaň (Alexander Bury - Biel.), Prostějov (Alexander Bury - Biel.), Praha (Julian Knowle - Rak.) 2017 Quimper (M. Jelgin - Rus.), Cherbourg (R. Jebavý - ČR), Francavilla al Mare (Julian Knowle - Rak.), Braunschweig (Julian Knowle - Rak.) 2018 Ču-chaj (Denis Molčanov - Ukr.), Barletta (Denis Molčanov - Ukr.), Tunis (Denis Molčanov - Ukr.), Prostějov (Denis Molčanov - Ukr.)


Corbyn verí, že ak vyhrá voľby, dosiahne ďalší odklad brexitu

Šéf labouristov chce vyrokovať novú dohodu.

LONDÝN. Líder britskej opozičnej Labouristickej strany Jeremy Corbyn v stredu vyjadril presvedčenie, že sa mu v prípade volebného víťazstva v decembrových predčasných parlamentných voľbách podarí dosiahnuť odklad brexitu s cieľom vyrokovať novú dohodu o odchode Británie z EÚ. Informovala o tom stanica Sky News. Corbyn v rozhovore pre Sky News povedal, že absolvoval rozhovory s mnohými predstaviteľmi EÚ, hlavami štátov a vlád členských krajín a hlavným vyjednávačom EÚ pre brexit Michelom Barnierom. Predseda Európskej komisie Jean-Claude Juncker v utorok vyjadril pochybnosti v súvislosti s Corbynovým postupom. "Úprimne, nemyslím si, že to je realistický prístup," povedal Juncker v rozhovore pre BBC. O tom, či sa s labouristami v prípade volebného víťazstva bude dať dosiahnuť nová dohoda, rozhodne podľa Junckera jeho nástupkyňa na čele Európskej komisie Ursula von der Leyenová. Corbyn takéto stanovisko odmietol. "Pôjdeme priamo za EÚ, hneď po voľbách, a začneme rozhovory," povedal a dodal, že lídrom členských krajín EÚ a aj Európskej komisii vysvetlil, aký je politický postup a stratégia jeho strany. "Myslím si, že spoločne dosiahneme dohodu, ktorú potrebujeme," povedal. Corbyn už od minulotýždňového vyhlásenia volieb navštívil 14 volebných obvodov. Sky News takisto povedal, že v prípade zvolenia plánuje zostať vo funkcii premiéra počas celého päťročného obdobia. Prekážkou podľa jeho slov nie je ani vek. Líder labouristov by na konci prípadného funkčného obdobia mal 75 rokov. Britský parlament minulý týždeň schválil návrh premiéra Borisa Johnsona, na základe ktorého sa 12. decembra v Británii uskutočnia predčasné voľby. Rozhodnutie bolo prijaté po tom, ako došlo k opätovnému odkladu brexitu z 31. októbra 2019 na 31. januára 2020.


Matovič vyzval Fica, aby pre vedecké databázy odvolal Plavčana

Minister školstva povedal, že problém s prístupom do vedeckých databáz ministerstvo školstva vyrieši do niekoľkých dní.

BRATISLAVA. Opozičné hnutie OĽaNO-NOVA vyzýva premiéra Roberta Fica (Smer), aby odvolal z postu ministra školstva Petra Plavčana (nom. SNS). Dôvodom je, že slovenskí vedci nemôžu od začiatku tohto roka využívať vedecké databázy ako Science Direct, Scopus, Reaxys a Knovel pre nepodpísanie dohody o prístupe do databáz zo strany ministerstva školstva. V najbližších dňoch ten problém bude vyriešený, zaplatíme to z prostriedkov štátneho rozpočtu z ministerstva školstva. Podľa šéfa hnutia Igora Matoviča, bez prístupu do týchto databáz vedci nevedia efektívne vykonávať svoju činnosť. "Dnes Robert Fico má šancu, aby korunovaného diletanta zo svojej vlády vyhodil a dal mu hodinovú výpoveď. Tento diletant je minister Plavčan, nominant Andreja Danka, ktorý spáchal tento zločin na slovenskej vede," uviedol dnes Matovič. Ten pripomenul, že ministerstvo o tomto probléme dlhodobo vedelo. "V skutočnosti minister od svojho nástupu bol o tomto probléme informovaný, čiže už skoro rok o tomto probléme vie a miesto toho, aby hľadal náhradné riešenie sa vyhovára, že niečo nestihli pripraviť," dodal Matovič. Pred rokovaním vlády Peter Plavčan povedal, že problém s prístupom do vedeckých databáz ministerstvo školstva vyrieši do niekoľkých dní. „V najbližších dňoch ten problém bude vyriešený, zaplatíme to z prostriedkov štátneho rozpočtu z ministerstva školstva,“ povedal Plavčan. Vedci nemajú prístup do vedeckých databáz od začiatku roka. Problémom podľa Plavčana je aj to, že 50 percent týchto databáz je využívaných z Bratislavského kraja, ktorý má pri čerpaní eurofondov špecifické postavenie. V minulosti boli prístupy do databáz platené práve z eurofondov. „Takisto aj sú pomerne zložité rokovania s prevádzkovateľmi a napríklad s niektorými z týchto prevádzkovateľov majú problémy aj iné štáty, ako napríklad taký bohatý štát ako Fínsko,“ tvrdí Plavčan. Minister zároveň odmietol, že rezort situáciu podcenil, že by na to niekto zabudol, alebo že by to bola hanba. „Nedalo sa očakávať vypnutie, tento problém riešime intenzívne v týchto dňoch, ale riešil sa aj v priebehu druhého polroka 2016. Ide o to, že sú pomerne zložité rokovania s prevádzkovateľmi. Ten projekt, ktorý bude spustený tento rok z eurofondov, tak 50 percent čerpania databáz sa týka Bratislavského kraja,“ zopakoval Plavčan. Minister chce zároveň urobiť dôkladnú analýzu, ktorá povie, ktoré databázy sú potrebné pre všetkých, ktoré len pre niektoré školy, odbory. Treba podľa neho takisto rokovať so Slovenskou rektorskou konferenciou o tom, kto a ako sa bude spolupodieľať na financovaní týchto databáz. „V budúcnosti bude potrebné vymyslieť spôsob financovania zo štátneho rozpočtu a spolufinancovania tých, ktorí ho využívajú,“ dodal. Ako ďalej vysvetlil, napríklad v Českej republike sa vysoké školy podieľajú na spolufinancovaní v rozsahu od 20 do 80 percent. „Prístup k databáze medzinárodných vedeckých poznatkov Science Direct, Scopus a k ďalším databázam je v súčasnom globalizačnom a interdisciplinárnom prepojení vedy a výskumu už nevyhnutnou súčasťou práce vedcov. Navyše je to jedno z okien výsledkov a výstupov práce slovenských vedcov do sveta. Pre akademickú pôdu a najmä kvalitu vedeckého výskumu na Slovensku je dočasné zastavenie prístupu do medzinárodných databáz vážnym problémom. SAV sa ním bude zaoberať na svojom predsedníctve v Košiciach,“ uviedla pre agentúru SITA hovorkyňa SAV Monika Hucáková. Databázy medzinárodných vedeckých poznatkov sú pre vedcov vitálne dôležité. Žiadna vedecká práca nemôže úspešne napredovať bez toho, aby mal vedecký pracovník možnosť konfrontovať svoj postup a východiská s posledným publikovaným výsledkom na danú tému. Uviedol to predseda Slovenskej akadémie vied Pavol Šajgalík k dočasnému pozastaveniu prístupu k databázam. Agentúre SITA poskytla jeho stanovisko hovorkyňa predsedu SAV Monika Hucáková.Šajgalík uviedol, že dlhodobý výpadok prístupu k týmto databázam by mohol znamenať nesplnenie merateľných ukazovateľov v mnohých projektoch. "SAV je však optimistická a verí, že tento výpadok bude iba krátkodobý a bez významnejšieho vplyvu na riešenie projektov," dodal Šajgalík v súvislosti s tým, že vedci nemajú od začiatku roka prístup do vedeckých databáz. Akadémia tiež uvádza, že prístup k databáze medzinárodných vedeckých poznatkov Science Direct, Scopus a k ďalším databázam je v súčasnom globalizačnom a interdisciplinárnom prepojení vedy a výskumu už nevyhnutnou súčasťou práce vedcov.


Turistom v šľapkách hrozia v talianskom národnom parku vysoké pokuty

Za poušenie hrozí pokuta vo výške 50 - 2500 eur.

RÍM. Taliansky národný park Cinque Terre na pobreží Ligúrskeho mora zakáže nosenie šľapiek turistom pohybujúcim sa po miestnych chodníkoch, ktoré vedú v skalnatom teréne medzi jednotlivými obcami. Osoby pristihnuté na túre bez primeranej obuvi budú musieť rátať s pokutou vo výške 50 - 2500 eur, uviedla v nedeľu tlačová agentúra DPA s odvolaním sa na vyjadrenie správy národného parku pre talianske médiá. Dôvodom pre ohlásené opatrenie sú početné prípady, keď turisti v dôsledku nevhodnej obuvi utrpia zranenia. Mnohí z nich totiž náročnosť túry podcenia a myslia si, že ide o prechádzku po pláži. Presun zranených osôb býva náročný a často si vyžaduje nasadenie vrtuľníka, vysvetlil riaditeľ parku Cinque Terre Patrizio Scarpellini. Prílev turistov do regiónu typického malebnými obcami postavenými na útesoch nad morom v posledných rokoch neustále stúpa. Park Cinque Terre priťahuje v letných mesiacoch predovšetkým účastníkov výletných plavieb, ktorí vystupujú z lodí v blízkom prístave La Spezia. Zavedenie zákazu nosenia plážovej bude postupné a predchádzať mu bude rozsiahla informačná kampaň, vysvetlil Scarpellini.


Úspešnosť Sociálnej poisťovne pri výbere poistného vlani klesla

Úspešnosť výberu bola na úrovni 98,64 percenta.

BRATISLAVA. Sociálna poisťovňa vykázala za minulý rok úspešnosť výberu poistného a príspevkov na starobné dôchodkové sporenie na úrovni 98,64 percenta. Vyplýva to zo správy o hospodárení poisťovne za rok 2017. Ide o pomer uhradeného predpísaného poistného a príspevkov na starobné dôchodkové sporenie, pokút a penále voči ich predpisu. Úspešnosť Sociálnej poisťovne pri výbere poistného v porovnaní s rokom 2016 klesla o 0,25 percentuálneho bodu. Ako uvádza Sociálna poisťovňa, ukazovateľ úspešnosti výberu poistného a príspevkov na dôchodkové sporenie vyjadruje platobnú disciplínu odvádzateľov platieb do Sociálnej poisťovne, ako aj úroveň vzájomnej komunikácie odvádzateľov poistného a príspevkov na sporenie a pobočiek Sociálnej poisťovne, vrátane kvality práce pobočiek s pohľadávkami súvisiacimi s nezaplateným poistným.


Pri talianskej Etne sa triasla zem, školy preventívne evakuovali

Nič však nesignalizuje, že by mohlo dôjsť k prípadnej erupcii sopky.

RÍM. Školy vo viacerých obciach ležiacich južne od sopky Etna na talianskom ostrove Sicília v pondelok preventívne evakuovali po opakovaných otrasoch zeme v regióne. Ako vyplýva z informácií talianskych médií, tamojší Národný inštitút pre geofyziku a vulkanológiu registroval v pondelok od rána asi šesť desiatok otrasov, z ktorých päť bolo s magnitúdom 3-3,5. Otrasy boli citeľné v celom regióne, odkiaľ však neprišli správy ani o materiálnych škodách, ani o ujmách na zdraví. Podľa slov Thomasa Waltera z Nemeckého geovýskumného centra so sídlom v Postupime, ide v tomto prípade o vulkanicko-tektonické otrasy, ktoré už v minulosti avizovali erupciu sopiek. V tomto prípade však došlo k ním mimoriadne hlboko, 10-16 km pod zemským povrchom. Napriek tomu je obozretnosť a ostražitosť na mieste, tvrdia experti. V porovnaní s predchádzajúcimi mesiacmi však nedošlo k podstatnejšej zmene iných ukazovateľov signalizujúcich prípadne erupciu sopky Etna, ktorá síce dáva pravidelne o sebe vedieť formou menších erupcií, avšak naposledy sa výraznejšie prihlásila k životu ešte v roku 2009.


KNIHA TÝŽDŇA
Ako si vypočítať lásku

Niečo ako matematika lásky zrejme existuje a dá sa spočítať.

Hannah Fryová: Matematika lásky. Vzorce, důkazy a hledání té správné rovnice. Přeložila Lucie Bašová, Noxi, Bratislava, 2016, 114 s. Dá sa čosi tak iracionálne a mysteriózne ako láska vyjadriť pomocou matematických vzorcov? Neplatí v tejto oblasti Pascalovo dictum, že „srdce má dôvody, ktoré rozum nechápe“? Aj keď to môže na prvý pohľad vyzerať či znieť neuveriteľne, slová francúzskeho filozofa a matematika platia len do určitej miery. Niečo ako matematika lásky totiž zrejme existuje a dá sa spočítať. Pomerne známe sú empirické pokusy dokazujúce, že si hľadáme v priemere podobne atraktívnych partnerov, ako sme my sami. Alebo že na študentských internátoch záleží na tom, v akej izbe človek býva: tí, ktorí sa stretávajú s väčším množstvo potenciálnych náprotivkov (napríklad vďaka tomu, že bývajú blízko pri výťahu), majú viac známostí. Do niektorých z týchto tajomstiev čitateľa uvádza aj kniha Matematika lásky. Vzorce, dôkazy a hľadanie tej správnej rovnice. Napísala ju Hannah Fryová, ktorá prednáša na University College v Londýne v Centre pre pokročilé priestorové analýzy. Vo svojej práci všeobecne používa matematické modely na štúdium vzorcov ľudského správania od výtržností a terorizmu až po obchod a nakupovanie. Aj v tejto svojej knihe – v češtine, ale vydanej na Slovensku - ukazuje, že sa nesprávame ako racionálne konajúce stroje, ale ani ako chaotici, úplne vydaní napospas vlastným prelietavými citom, ale sme „predvídateľne iracionálni“. Vyzbrojená znalosťou štatistík a grafov radí čitateľom, ako funguje hľadanie vhodného partnera, koľko partnerov musíte vyskúšať, kým nájdete toho pravého, ako si ho potom máme udržať a v neposlednom rade aj to, ako zorganizovať svadbu snov bez zbytočných vrások. Napríklad na internetových zoznamkách by podľa nej ľudia mali radšej staviť na to, čím sa odlišujú, aj keby to niektorým ľuďom nepripadalo také príťažlivé: „Ľuďom, ktorým sa páčite, budete sa páčiť stále, a tí nepodstatní úbožiaci, ktorým nie, vás nebudú oberať o čas.“ Čo sa týka výberu partnerov, čisto matematicky by sme v prvých 37 percentách času, ktorý strávime randením, nemali za „rozumný materiál“ na svadbu považovať nikoho. A potom by sme sa mali vrhnúť do náručia najbližšiemu človeku, ktorého stretneme a ktorý je lepší než všetci, ktorých sme doteraz videli. Teda, ak je nám predurčené chodiť s dvadsiatimi ľuďmi, mali by sme odmietnuť prvých osem adeptov. Zároveň autorka varuje, že vo svojom okolí pozná množstvo skvelých, krásnych a chytrých tridsiatničiek, ktoré bojujú o zúfalo nedostatočný počet vhodných slobodných náprotivkov bez partnerov. Je to vraj dané tým, že slabšia záujemkyňa v boji o muža, ktorý sa jej páči, radšej vytiahne všetky svoje tromfy, aby ho získala. Naopak, silnejšia záujemkyňa, ktorá je presvedčená o tom, že predstavuje dobrú voľbu pre ktoréhokoľvek partnera, bude skôr zostávať pozadu. Keď potom muž u atraktívnej ženy uvidí malý záujem, radšej sa usadí s tou, ktorá mu venuje viac pozornosti. Ďalšia autorkina rada pre ženy znie: keď idete na zoznamovaciu party, vezmite so sebou kamarátku, ktorá je vám podobná, ale je o niečo menej atraktívna. V porovnaní s touto vašou škaredšou verziou vyniknete. Všeobecne Fryová vyzýva všetky: vysoko a často mierte. Ak zvládnete príležitostná odmietnutie, prevzatie iniciatívy sa nakoniec oplatí. Pre tých, ktorí nakoniec svoj vzťah chcú potvrdiť svadobným obradom, ponúka autorka špeciálny program na vytvorenie zasadacieho poriadku, ktorý má počas hostiny eliminovať problémového človeka či „ničiteľa svadieb“. A jej recept na dlhodobo spokojný vzťah či manželstvo? Najlepšie vyhliadky majú páry s „veľmi nízkym prahom negativity“. Teda tie dvojice, ktoré nad všetkým nemávli rukou a umožnili obom stranám sťažovať sa rovnakou mierou. Vďaka tomu zvládajú na svojom partnerstve priebežne pracovať a nedovoľujú tak, aby im drobné nedorozumenia začali prerastať cez hlavu. Niektoré zo zistení, ktoré autorka predkladá, môžu pôsobiť prekvapivo, iné potvrdzujú staré tradičné pravdy napríklad o tom, že by sme nemali nechávať zapadnúť slnko nad naším hnevom. Avšak jej miestami až trochu cynické rady treba radšej prijímať so zveličením. Je tiež otázka, ako má človek dopredu vedieť, s koľkými ľuďmi je mu „predurčené“ za život chodiť, prípadne, či má presne zistiť, ktorá z početných štatistík najlepšie zodpovedá jeho životnej situácii. Celkovo táto útla knižka, samozrejme, nepostihuje problematiku lásky v celej jej komplikovanosti a historickej, kultúrnej a sociálnej premenlivosti. To ani nebolo jej cieľom. Namiesto toho vtipne a stručne zoznamuje s niektorými zákonitosťami, ktoré sa v súčasnosti uplatňujú v partnerskom a sexuálnom živote obyvateľov západného sveta, akokoľvek sa mnohí z nich domnievajú, že sa správajú úplne nekonformne a totálne individualisticky. V neposlednom rade potom bolo autorkiným cieľom prostredníctvom vhľadu do matematiky lásky čitateľov podnietiť, aby získali viac lásky k samotnej matematike. V tomto bode mnohých humanitne orientovaných ľudí zrejme nepresvedčí. Aj keď je to asi škoda. Recenziu sme so zvolením prevzali z internetového literárneho časopisu iliteratura.cz. Jan Lukavec je redaktor iLiteratura.cz.   Tento text ste mohli čítať vďaka tomu, že platíte za obsah. Vážime si to.


Nemecká polícia zatkla muža so samurajským mečom a štartovacou pištoľou

Muž sa vzdal až potom, čo policajti vystrelili varovný výstrel.

BERLÍN. Nemecká polícia informovala, že zatkla muža, ktorý v juhozápadnom meste Grünstadt vystrašil ľudí na pešej zóne, po ktorej sa prechádzal so samurajským mečom a štartovacou pištoľou. Informovala o tom agentúra AP. Po niekoľkých telefonátoch od okoloidúcich, polícia na miesto vyslala hliadku, ktorá počula výstrel a zbadala intoxikovaného muža. 50-ročný muž položil meč a štartovaciu pištoľ, a vzdal sa až potom, čo policajti vystrelili varovný výstrel. Ďalšie podrobnosti neboli k dispozícii, polícia však tvrdí, že čin pravdepodobne nebol politicky motivovaný.


Na policajta podozrivého z vrážd uvalili v Rakúsku vyšetrovaciu väzbu

Mladý muž mal zastreliť priateľku služobnou zbraňou a následne uškrtiť synčeka.

VIEDEŇ. Na 23-ročného policajta, ktorý sa priznal k vražde o dva roky staršej, v šiestom mesiaci tehotnej priateľky Claudie K. a ich 21-mesačného syna Noaha, uvalili v pondelok v Rakúsku vyšetrovaciu väzbu. Mladý muž, ktorý mal zastreliť priateľku služobnou zbraňou a následne uškrtiť synčeka, poputuje preventívne do cely, v ktorej nebude sám, a to bez mimoriadnych bezpečnostných opatrení. Zodpovední však chcú dbať na to, aby i v súvislosti s vraždou dieťaťa, ktorá môže vyvolať u uväznených kriminálnikov-otcov nemalé emócie, bola garantovaná jeho bezpečnosť. Informácie priniesla tlačová agentúra APA i rakúsky verejnoprávny rozhlas ORF. Policajt bol v služobnom pomere iba od vlani a s kriminálnikmi zatiaľ neprišiel do kontaktu, takže nejestvujú obavy z prípadnej pomsty uväznených ľudí. Po matke a jej dieťati, ktorí zmizli bez stopy vo Viedni v prvý októbrový deň, sa pátralo na celom území Rakúska. Ich blízki sa už obávali, že sa mohli stať obeťami zločinu. Motív konania 23-ročného muža zatiaľ nie je zrejmý, údajne sa však chystal opustiť priateľku, ktorá ho údajne mala zavrieť doma a biť.


Bojujete proti únave sladkosťami a sladenými nápojmi? Robíte chybu

BRATISLAVA. Poobede vás v práci prepadne náhla únava. Aby ste si dodali energiu, siahnete po čokoláde, sladkej tyčinke či nápoji. Napriek prevládajúcemu názoru, že takto sa nakopnete, zrejme robíte chybu. Jednoduché cukry vám totiž neodbúrajú únavu a nezlepšia ani náladu. Práve naopak. Ukazuje to analýza viacerých štúdií o vplyve cukru na človeka. Jej výsledky uverejnili vo vedeckom časopise Neuroscience & Biobehavioral Reviews. Ľudia často siahnu po sladkosti, keď sa cítia depresívne, úzkostlivo či vystresovane. Názor, že cukor zlepšuje náladu či zvyšuje výkon človeka, úspešne šíria aj reklamy. "Myšlienka, že cukor môže zlepšiť náladu, je ovplyvnená populárnou kultúrou až natoľko, že ľudia na celom svete konzumujú sladké nápoje, aby sa udržali bdelí a bojovali s únavou," vysvetľuje v tlačovej správe univerzity vo Warwicku autor štúdie a psychológ Konstantinos Mantantzis. Výsledky analýzy 31 štúdií o vplyve cukrov na náladu či telesný a mentálny výkon človeka však tento populárny mýtus vyvracajú. Po cukre sa "budete cítiť zrejme iba horšie," hovorí Mantantzis. Sacharidy, ľudovo nazývané cukry, totiž nemajú vôbec žiadny vplyv na náladu. Ľudia, ktorí ich jedli, sa dokonca cítili viac unavení a menej ostražití, tvrdia autori v záveroch analýzy. Ostražitosť klesá približne hodinu po konzumácii sacharidov, únava sa dostaví zhruba polhodinu po ich zjedení. Vo vedeckej literatúre pritom existuje rozkol v účinkoch cukru. Niektoré štúdie totiž tvrdili, že po požití cukru sa okamžite zlepší bdelosť či bystrosť mysle. No viaceré štúdie zistili opak. Rozdiel vo výsledkoch mohli spôsobiť odlišné metódy použité pri výskume. minút po zjedení cukru sa dostaví únava. Tím vedcov z Nemecka a Veľkej Británie analyzoval dostupnú vedeckú literatúru a pri tom sa pokúsil zohľadniť viaceré faktory - dávky a druh konzumovaných cukrov a čas, ktorý dobrovoľníci vo výskume strávili nalačno. Takéto kritériá splnilo 31 štúdií, do ktorých sa dokopy zapojilo takmer 1300 dospelých a zdravých ľudí. V prípade účinkov na bdelosť a náladu človeka závery zneli jasne v neprospech cukrov. "Dúfame, že naše zistenia rozptýlia mýtus o 'nabití cukrom' a pomôžu naplniť odporúčania verejných zdravotníckych organizácií, že ľudia majú znížiť svoju spotrebu cukru," dodáva ďalšia autorka štúdie Elizabeth Maylorová. DOI: 10.1016/j.neubiorev.2019.03.016


Nemecká SPD prepadla v komunálkach v Šlezvicku-Holštajnsku

Víťazom volieb sa stala Kresťanskodemokratická únia kancelárky Angely Merkelovej.

KIEL. Kresťanskodemokratická únia (CDU) kancelárky Angely Merkelovej sa stala víťazom nedeľňajších komunálnych volieb v nemeckej spolkovej krajine Šlezvicko-Holštajnsko. Hoci v porovnaní s rokom 2013 stratila 3,8 percentuálneho bodu, so ziskom 35,1 percenta vzišla z volieb ako najsilnejší politický subjekt, informovala agentúra DPA s odvolaním sa na konečné výsledky hlasovania. Zelení, ktorí v Šlezvicku-Holštajnsku vládnu v tzv. jamajskej koalícii s CDU, získali 16,5 percenta hlasov (+ 2,8). Sociálnodemokratická strana Nemecka (SPD), ktorá tvorí koalíciu v CSU na spolkovej úrovni, výrazne stratila (-6,5 percenta) a dostala hlasy iba 23,3 percenta zúčastnených voličov. Je to absolútne najhorší výsledok SPD v komunálnych voľbách v Šlezvicku-Holštajnsku. Krajinský premiér Daniel Günther (CDU) bol napriek stratám svojej strany s výsledkom, ktorý označil za "veľmi dobrý". Potešil ho najmä náskok, ktorý si CDU vytvorila pred SPD. "S výsledkom Samozrejme nie som spokojný. Musíme pokračovať v práci na našom profile," povedal televíznej stanici NDR predseda krajinskej SPD Ralf Stegner, pričom súvislosti vidí aj v zlých výsledkoch svojej strany v iných spolkových krajinách. Do krajinského parlamentu v Kieli sa dostali ešte liberáli z FDP so ziskom 6,7 percenta hlasov (+1,7), ako aj Alternatíva pre Nemecko (AfD), ktorá sa komunálnych volieb zúčastnila prvýkrát a dostala 5,5 percenta hlasov. Na voľbách sa zúčastnilo 47,1 percenta z približne 2,4 milióna oprávnených voličov, čo je o 0,4 percenta viac ako pred piatimi rokmi.


Kočner a Rusko možno budú musieť platiť milióny právnikom protistrany

BRATISLAVA. Marian Kočner a Pavol Rusko možno budú musieť zaplatiť milióny právnikom protistrany. Informáciu priniesol spravodajský portál televízie JOJ noviny.sk. Celková suma, ktorú Markíza Slovakia žiada uplatniť za právne služby a všetky ďalšie vynaložené náklady by sa mala na koniec celého sporu zastaviť na pozoruhodnej sume 2 391 877 eur. Toľko bude spoločnosť žiadať od Mariána Kočnera a Pavla Ruska v prípade, že v spore o „miliónové televízne zmenky“ pred súdom uspeje. Obaja sú v súčasnosti obvinení z podvodu práve za televízne zmenky. Aktuálne, podľa sumára faktúr, ktoré má TV JOJ k dispozícii, sa už uhradené náklady vyšplhali na 1 884 791 eur. Prevažne tvoria náklady za odbornú prácu domácich aj zahraničných advokátskych kancelárií zastupujúcich práva televízie. Podľa Kočnerových advokátov sú vyčíslené miliónové náklady, ktoré si televízna spoločnosť nárokuje prostredníctvom súdneho konania a následne ich plánuje žiadať o úhradu od obvineného Mariána Kočnera a Pavla Ruska, neoprávnené.


Rusnák sa predviedol skvelým gólom, rozhodol o výhre Salt Lake

Slovenský futbalista sa presadil proti New York City.

WASHINGTON. Slovenský futbalový reprezentant Albert Rusnák rozhodol v noci na nedeľu v súboji zámorskej Major League Soccer (MLS) o víťazstve Realu Salt Lake nad New York City 3:1. Domáci prehrávali od 4. minúty po presnom zásahu Ringa, dokázali však zvrátiť nepriaznivý stav. Rusnákova chvíľa prišla v 75. minúte, keď zaznamenal svoj ôsmy gól v prebiehajúcej sezóne zámorskej súťaže. V 83. minúte ho tréner vystriedal. Realu Salt Lake patrí v tabuľke Západnej konferencie šiesta priečka. "Mal som priestor na streľbu a myslím si, že som trafil loptu ´sladko´. Akonáhle som vystrelil, videl som pohyb ako lopta letí do zadnej časti siete. Beriem každý gól, ak tým pomôžem mužstvu k víťazstvu," uviedol Albert Rusnák na oficiálnom portáli svojho tímu rsl.com. "Potrebovali sme doma zabodovať naplno. Predtým v Dallase sme podali excelentný výkon, ale nestrelili sme góly. Teraz sme odohrali veľmi dobrý zápas a zdolali jeden z najlepších tímov z druhej konferencie. Víťazstvo sme si zaslúžili. Pomôže nám to zdvihnúť sebavedomie do ďalších zápasov." zhodnotil Albert Rusnák na tlačovej konferencii po zápase. Zároveň porovnal hru svojho mužstva v oboch polčasoch. "V tom prvom sme začali lajdácky, nebol to kolektívny výkon. V prestávke sme si však povedali, že musíme nájsť cestu k trom bodom a som rád, že sa nám to aj podarilo." Rusnák štatisticky patrí medzi najlepších hráčov svojho tímu v tejto sezóne MLS. Gólom proti NYC sa dostal na úroveň najlepšieho strelca Sama Johnsona (obaja po 8). Košický rodák má konte aj tri rozhodujúce góly a štyri asistencie na góly, v tejto štatistike mu patrí 3. priečka v tímovom hodnotení. Celkovo má v tejto sezóne aj 19 streleckých pokusov na bránku, iba o 5 menej ako najusilovnejší strelec Jefferson Savarino.


Lekárnikov palác chytil druhý dych

Rekonštrukcia Pisztoryho paláca je hotová, budú v ňom bývať kultúrne akcie.  Kedysi v ňom sídlila ambasáda nemeckej ríše, neskôr v ňom bolo Leninovo múzeum.

STARÉ MESTO. V bývalom Leninovom múzeu sa už môžu konať svadby, výstavy či recepcie. Mestská časť Staré Mesto totiž po troch rokoch dokončila vytúženú opravu „rodinného striebra“ – Pisztoryho paláca na Štefánikovej ulici neďaleko prezidentského paláca. „Chceme, aby sa z Pisztoryho paláca stalo plnohodnotné, životaschopné kultúrne a spoločenské centrum nielen pre Staromešťanov, ale aj pre návštevníkov Bratislavy,” povedal starosta Starého Mesta Radoslav Števčík v pondelok 24. apríla na slávnostnom otvorení zrekonštruovaného paláca. Palác sa dočkal obnovy fasády, strechy, okien, dverí, kotolne a dekoratívnych prvkov. Do budovy tak nebude hlavne zatekať, pre čo bol predtým palác poškodený a chátral. V pláne je ešte zrekonštruovať interiér. Už teraz je však možné podstatnú časť paláca využívať. Radnica v ňom plánuje najmä kultúrne a reprezentatívne akcie, ako napríklad svadby, koncerty, divadelné predstavenia, recepcie, rauty, prednášky či výstavy. V súčasnosti pritom v paláci funguje už Kino Film Europe. Rekonštrukcia paláca stála vyše 666-tisíc eur. Mestská časť dala zo svojho rozpočtu takmer sto tisíc eur, zvyšok zaplatili Nórske fondy. Island, Lichtenštajnsko a Nórsko totiž pravidelne prispievajú na obnovu kultúrnych pamiatok európskym mestám prostredníctvom Finančného mechanizmu Európskeho hospodárskeho priestoru. Na opravu vonkajších priestorov paláca vybrala radnica cez verejné obstarávanie firmy TZB Technológie, Stuckdekor Weber a Mazama. Pisztoryho palác má bohatú históriu. Koncom 19. storočia ho dal postaviť lekárnik židovského pôvodu Felix Pisztory v eklektickom štýle. Slúžil ako jeho dom a ambulancia. Počas druhej svetovej vojny sídlilo v paláci veľvyslanectvo nemeckej ríše, po revolúcii bolo v budove Leninovo múzeum. Od roku 1963 je budova národnou kultúrnou pamiatkou, ktorú spravuje Staré Mesto. Podľa nórskej veľvyslankyni na Slovensku Inge Magistad má Pisztoryho palác významnú kultúrnu hodnotu aj pre ostatných Európanov. „Som rada, že Nórsko mohlo podporiť tento projekt. Verím, že sa z neho stane dôležité miesto stretávania rôznych kultúr,” povedala Magistad na slávnostnom otvorení. Starosta Števčík avizoval, že radnica chce pokračovať v rekonštrukcii interiéru paláca. Pred tým však ešte plánuje opraviť dvor, kde treba izolovať základy. Odhady na celkovú obnovu dvora sú tristotisíc eur. Kedy sa s jeho rekonštrukciou začne, sa ešte nevie, najprv sa totiž musia získať finančné prostriedky. Radnica na opravu paláca nemá v rozpočte vyčlenené ďalšie peniaze. Či sa bude Staré Mesto znova uchádzať o grant z Nórskych fondov, Števčík povedať nevedel. „Nemusíme žiadať peniaze len zo zahraničných zdrojov. Môžeme o grant požiadať aj naše ministerstvo kultúry," povedal. Súčasťou opravy interiéru má byť aj obnovenie kinosály, kde by sa vymenili sedačky a podlaha. Staré Mesto spolupracuje aj s Katedrou architektúry Slovenskej technickej univerzity, ktorá pripravuje návrhy, ako nové priestory paláca využiť.


Valentínske darčeky riešime na poslednú chvíľu. Čím obdarovať partnera?

Valentín sa už s plnou platnosťou udomácnil aj v našom prostredí. Podľa marketingových prieskumov ho plánuje oslavovať až 66 percent Slovákov a Sloveniek. Stále však nepatrí k sviatkom, ktoré dlhodobo plánujeme a prípravy naň nechávame zväčša na poslednú chvíľu. Až 50 percent Slovákov nerozmýšľa o valentínskych darčekoch skôr, ako v mesiaci február a najviac ľudí nakupuje dva týždne pred Valentínom. Až 16 percent Slovákov si necháva nákupy na poslednú chvíľu, teda na 13. a 14. február. To sa samozrejme odráža aj na chuti investovať do darčekov a ich veľkosti. Z ankety, ktorú spoločnosť Picodi realizovala na vzorke 6400 ľudí z 38 krajín sveta vyplýva, že pre ženy je dôležitejší spoločne strávený čas. Preferuje ho až 57 percent z nich. Materiálny darček je podstatný pre 11 percent žien a pre 32 percent sú dôležité oboje. Zaujímave je, že muži darček očakávajú častejšie ako ženy. Až 28 percent z nich by chcelo od svojej partnerky dostať aspoň drobnú pozornosť. Na druhej strane 56 percent viac ocení spoločne strávený čas. A šestnásť percent respondentov odpovedalo, že by mali najradšej oboje. Sviatok lásky sa ženám najviac spája s čokoládou a kvetmi. Viac ako polovica, z nich podľa prieskumu očakáva na Valentína sladkosti a po kvetoch túži 47 percent. Medzi populárne dary patria aj šperky, darčekové poukazy a plyšové hračky. Za najhoršie možné darčeky označili ženy produkty do domácnosti a peniaze. Muži si valentínsku pozornosť predstavujú inak ako ženy. Najviac z nich, až 41 percent, ocení elektroniku, nasledujú parfumy (32%), oblečenie (31%), sladkosti a dokonca aj peniaze (28%). Podľa ankety však muži rozhodne neocenia pohľadnice, spodnú bielizeň a plyšové hračky.


Dopravu v Bratislave skomplikovala nehoda sanitky a autobusu

V dlhej kolóne stáli autá na Svätoplukovej, Košickej aj Prístavnej ulici.

BRATISLAVA. Ranné kolóny sa okrem diaľničného obchvatu a privádzačov do Bratislavy tvorili aj v širšom centre mesta. Dôvodom bola nehoda sanitky, ktorá sa stala na Mlynských nivách pri autobusovej zastávke Svätoplukova. Na mieste zasahovalo 13 hasičov s troma kusmi záchrannej techniky, informovalo Krajské riaditeľstvo hasičského a záchranného zboru v Bratislave. "Pri nehode sa ľahko zranili dvaja ľudia," povedal pre hovorca Operačného strediska záchrannej zdravotnej služby SR Boris Chmel. Nehodou sa zaoberá aj polícia. Zranené osoby sa podľa strážcov zákona viezli v sanitke. "Premávka bola v uvedenom úseku usmerňovaná príslušníkmi Policajného zboru," dodal bratislavský policajný hovorca Michal Szeiff. V kolóne si kvôli nehode museli vodiči postáť najmä na Košickej, Prievozskej a Svätoplukovej ulici. O dopravnom obmedzení informovala Zelená hliadka. K nehode sa postupne pridalo aj klasické zdržanie na Prístavnom moste, kde sa vodiči zdržali 20 minút. V rannej špičke sa neskôr stala nehoda aj v Petržalke pred Mostom SNP v smere do centra, čo opäť spomalilo premávku. Zápchy sa tvorili aj na Gagarinovej, Záhradníckej, Prístavnej Na Nábreží armádneho generála Ľudvíka Svobodu hlásila aplikácia Waze zdržanie 20 minút. Autá stáli od Mostu Lafranconi až po centrum. K upchatým cestám sa pridal aj krátky kolaps električkovej dopravy kvôli nehode autobusu s električkou pri Floriánskom námestí, pred prestupným uzlom Blumentál. Aj po obnovení dopravy museli ľudia počítať s krátkodobým meškaním niektorých spojov.


Aj Intel dostal od Únie rekordnú pokutu. Súd chce preskúmať, či oprávnene

Európsky súdny dvor poslal prípad naspäť nižšiemu všeobecnému súdu, aby mohol preskúmať viac argumentov firmy Intel.

BRUSEL. Európsky súdny dvor rozhodol, že uloženie pokuty firme Intel Corp. v sume 1,06 mld. eur Európskou úniou sa vráti na ďalšie právne preskúmanie. EÚ rekordnú pokutu americkej firme uložila ešte v roku 2009 s odôvodnením, že najväčší výrobca počítačových čipov na svete použil nedovolenú obchodnú taktiku, aby zabránil konkurencii zo strany menšej firmy AMD.Európska komisia pri uložení pokuty uviedla, že Intel porušil legislatívu EÚ v oblasti ochrany hospodárskej súťaže tým, že využil svoje dominantné postavenie prostredníctvom úmyselnej stratégie zameranej na vylúčenie AMD z trhu, čím obmedzil výber pre milióny európskych zákazníkov. Európsky súdny dvor však v stredu poslal prípad naspäť nižšiemu všeobecnému súdu, aby mohol preskúmať viac argumentov firmy Intel.Firma Intel osem rokov tvrdila, že uložením rekordnej pokuty pre zneužitie monopolného postavenia regulačný úrad EÚ urobil vážnu chybu. Pokutu americká firma označovala za "evidentne neprimeranú". Podľa EÚ Intel poskytoval niektorým výrobcom počítačov zľavy, aby nakupovali jeho procesory x86 a platil im, aby na trh neuvádzali, alebo odkladali uvedenie počítačov založených na čipoch AMD. Európsky súdny dvor teraz prípad vrátil na ďalšie preskúmanie toho, v akom rozsahu takéto zľavy obmedzili konkurenciu.


Šéf iránskej diplomacie: Ak chcú USA rokovať, mali by voči Teheránu prejaviť rešpekt

TEHERÁN. Irán nikdy nepodľahne nátlaku zo strany Spojených štátov. Ak Washington chce s Teheránom rokovať, mal by ho rešpektovať. V pondelok to podľa agentúry Reuters vyhlásil iránsky minister zahraničných vecí Mohammad Džavád Zaríf. "Irán sa nikdy nepodvolí nátlaku Spojených štátov... Amerika by sa mala snažiť Irán rešpektovať... Ak chcú rokovať s Iránom, mali by prejaviť úctu," povedal Zaríf v prejave vo vysielaní štátnej televízie. Napätie medzi Teheránom a Washingtonom sa vystupňovalo po tom, čo prezident Spojených štátov Donald Trump jednostranne odstúpil od historickej jadrovej dohody veľmocí s Iránom z roku 2015 a znova zaviedol voči islamskej republike sankcie. Nepriateľstvo medzi oboma krajinami zosilnelo v uplynulých týždňoch, keď Irán zostrelil americký dron nad citlivými vodami Perzského zálivu a ešte predtým došlo k sérii útokov na tankery. Tieto útoky Washington pripisuje Teheránu, ktorý to však odmieta. Trump vyzval na rokovanie s iránskymi vládnymi predstaviteľmi bez predbežných podmienok. Teherán to vylúčil s tým, že Trump by sa mal vrátiť k dohode, ak chce s Iránom diskutovať. Washington minulý týždeň oznámil nové kolo sankcií voči iránskemu najvyššiemu vodcovi ajatolláhovi Alímu Chameneímu i ďalším vysokopostaveným predstaviteľom vrátane Zarífa. Teherán najnovšie sankcie označil za "idiotské" a varoval USA pred narušením jeho vzdušného priestoru. Podľa Washingtonu sa ale dron v čase zostrelenia nachádzal nad medzinárodnými vodami.


Domácich výrobkov je na pultoch opäť menej

V roku 2011 bolo na pultoch 50 percent domácich potravín, podiel sa odvtedy znižuje.

BRATISLAVA. Podiel domácich potravín na pultoch obchodov sa aj v tomto roku znížil a dosiahol 37,2 %. V porovnaní s minulým rokom to znamená pokles o 1,3 percentuálneho bodu, keďže vtedy predstavoval 38,5 %. Vyplýva to z najnovších výsledkov prieskumu agentúry GfK, ktorý realizovala pre Potravinársku komoru Slovenska (PKS). "Potravinársky priemysel na Slovensku neustále upadá a pokiaľ sa táto situácia nezmení, pokiaľ štát nezvýši podporu, tak s týmto zlým stavom neurobíme nič," konštatoval prezident PKS Daniel Poturnay. Slovenské potravinárstvo a poľnohospodárstvo má totiž podľa jeho slov tretiu najnižšiu podporu štátu v rámci Európskej únie. "Problém je systémový a je problémom potravinárskeho priemyslu na Slovensku ako takého. Máme problém s tým, aby sme boli konkurencieschopní voči zahraničným potravinám," dodal Poturnay. Preto je podľa neho kľúčové dostať do sektora viac financií a tiež zlepšiť podnikateľské prostredie ako také a znížiť daňové a odvodové zaťaženie. Napríklad, len nový zákon o odpadoch z dielne ministerstva životného prostredia podľa potravinárov zvýšil náklady výrobcov na recykláciu odpadov z obalov z doterajších 5 miliónov eur na približne 40 miliónov eur ročne. Z prieskumu však podľa Poturnaya vyplynulo vážne zistenie aj v tom, že nadpolovičný podiel na pultoch si zachovávajú len potraviny s nízkou pridanou hodnotou, ako je mlieko alebo minerálne vody. Zatiaľ čo podiel výrobkov, ktoré majú vyššiu pridanú hodnotu, klesá a sú nahrádzané stále viac dovážanými potravinami. "Toto je veľmi vážne zistenie a je to zlá správa nielen pre občanov, ale aj pre budúcnosť slovenskej ekonomiky ako takej," zdôraznil Poturnay. Agentúra GfK uskutočňuje takýto prieskum od roku 2011, kedy predstavovalo zastúpenie domácich potravín na pultoch 50 % a odvtedy sa znižuje. "Každý rok priemerne klesá podiel vystavených slovenských výrobkov o približne jeden percentuálny bod," vyčíslil obchodný riaditeľ GfK Rastislav Kočan. Z prieskumu tiež vyplynulo, že najviac slovenských potravín je vystavených v reťazcoch Coop Jednota, a to 56 %, nasleduje CBA so 48 % a zhodne 40 % domácich výrobkov na pultoch má Tesco, Billa a Metro. Približne 37 % domácich potravín má vystavených Kaufland a 14 % Lidl. Najmenej zastúpené domáce potraviny na pultoch sú pritom v rámci kategórií oleje, cukrovinky nečokoládové, konzervované produkty, a tiež cukrovinky čokoládové. Naopak, najvyšší podiel je pri mlieku, minerálkach, víne, pive či liehovinách a destilátoch. Z regionálneho pohľadu je pritom najmenej slovenských výrobkov vystavených na pultoch v obchodoch v Bratislavskom a Trnavskom kraji. Naopak, najviac je v Banskobystrickom, Trenčianskom či Žilinskom kraji. Čo sa týka vystavenia privátnych značiek na pultoch predajní, tie podľa prieskumu v súčasnosti dosahujú 21,1 %. Táto hodnota je oproti minulému roku takmer nezmenená. Prieskum sa uskutočnil v 360 predajniach po celom Slovensku a sledoval sedem vybraných reťazcov. Už každoročne sa robí pred Veľkou nocou, aby bol porovnateľný a sleduje 16 kategórií výrobkov.


Riaditeľka ICAN prevzala Nobelovu cenu mieru

Spolu s ňou ocenenie prijala aj Kanaďanka japonského pôvodu Setsuko Thurlowová, ktorá ako 13-ročná prežila zhodenie jadrovej bomby na Hirošimu.

OSLO. Výkonná riaditeľka Medzinárodnej kampane za zákaz jadrových zbraní (ICAN) Beatrice Fihnová si prevzala v nedeľu v nórskom Osle Nobelovu cenu mieru. Spolu s ňou ocenenie prijala aj Kanaďanka japonského pôvodu Setsuko Thurlowová, ktorá v roku 1945 ako 13-ročná prežila zhodenie jadrovej bomby na Hirošimu a zúčastňuje sa na kampaniach za zákaz jadrových zbraní. Nórsky Nobelov výbor vyzdvihol aktivity siete 468 mimovládnych organizácií z vyše 100 krajín, ktorá sa snaží zaplniť medzeru v medzinárodnom práve ohľadom zákazu jadrových zbraní. Sieť ICAN taktiež zdôrazňuje "katastrofické humanitárne následky akéhokoľvek použitia jadrových zbraní," uviedla predsedníčka Nobelovho výboru Berit Reissová-Andersenová podľa agentúry DPA. "Čelíme teraz jasnému výberu, skoncovaniu s jadrovými zbraňami alebo nášmu koncu, to je naozaj podstata celej veci," uviedla ešte v sobotu Beatrice Fihnová. Pokiaľ budú existovať jadrové zbrane, katastrofa je neodvratná, povedala na tlačovej konferencii v Osle v predvečer slávnostného odovzdávania Nobelovej ceny mieru. K takejto katastrofe môže dôjsť podľa nej zámernou vojenskou eskaláciou, teroristickým či kybernetickým útokom alebo aj úplnou náhodou. Sieť ICAN dlhodobo tvorí kampane za úplné nukleárne odzbrojenie. Ich najväčším úspechom bolo práve odštartovanie tvorby zmluvy na pôde OSN, ktorá má viesť k úplnému zákazu jadrových zbraní. Prvé Nobelove ceny udelili 10. decembra 1901 - v deň piateho výročia úmrtia vynálezcu Alfreda Nobela. Nobelove ceny sa udeľujú vo švédskom hlavnom meste Štokholm. Nobelova cena za mier je jedinou, ktorá sa udeľuje v nórskej metropole Oslo.


NBS reaguje na rast úverov, banky budú musieť držať viac kapitálu

Kažimír chce posilniť odolnosť bánk a ich schopnosť zvládať krízové situácie.

BRATISLAVA. Finančné domy na Slovensku budú musieť držať viac kapitálu. Národná banka Slovenska (NBS) sa totiž rozhodla zvýšiť tzv. proticyklický kapitálový vankúš od augusta budúceho roka na 2 percentá. Ten je v súčasnosti na úrovni 1,25 percenta a od augusta tohto roka sa zvýši na 1,5 percenta. „Hlavný zámer tohto rozhodnutia je posilniť odolnosť našich bánk a ich schopnosť zvládať krízové situácie a turbulencie, ktoré môžu nastať,“ povedal na utorňajšej tlačovej konferencii guvernér NBS Peter Kažimír. Centrálna banka týmto opatrením reaguje predovšetkým na stále silný rast úverov, keď predovšetkým úvery domácnostiam medziročne stúpli o takmer desatinu. Hoci celkový rast úverov podľa člena bankovej rady NBS Vladimíra Dvořáčka o niečo spomalil, stále je nadmerný. Ako dodal, rozhodnutie bankovej rady o zvýšení kapitálového vankúša ešte prehodnotí Európska centrálna banka, ktorá však v konečnom dôsledku môže požadovať iba ešte jeho prísnejšie nastavenie.V konečnom dôsledku tak banky na Slovensku budú musieť povinne držať viac kapitálu, ako to je v súčasnosti. Keďže ide o vlastné zdroje bánk, menej budú môcť napríklad poslať svojim akcionárom na dividendách. Dvořáček však zároveň dodáva, že finančné domy na Slovensku sú už v súčasnosti kapitálovo solídne vybavené a ani zvýšenie kapitálového vankúša na 2 percentá by pre nich nemal byť žiaden problém. Navyše budú mať na prípravu dostatok času. „Účinnosť tohto opatrenia bude až od 1. 8. 2020. Znamená to, že banky budú mať dostatočný čas na to, aby sa prispôsobili tejto novej úrovni požadovaného kapitálu. Dnes väčšina bánk už tento kapitál drží,“ uviedol v utorok Dvořáček.Proticyklický kapitálový vankúš je prudenciálnym nástrojom, ktorý sa zaviedol v dohode Bazilej III na odvrátenie účinkov hospodárskeho cyklu na úverovú činnosť bánk. V čase prosperity, keď dochádza k vysokému úverovému rastu, sa na jeho základe od bánk vyžaduje, aby mali dodatočný kapitál. V prípade, že sa hospodársky cyklus otočí a hospodárska činnosť spomalí alebo dokonca zaznamená pokles, sa tento vankúš môže uvoľniť, čím sa banke umožní naďalej úverovať reálnu ekonomiku.


Finančník Krúpa dal zablokovať majetky českého miliardára

Slovenský podnikateľ podal na polícii podnet na blokovanie majetku majiteľa českých Hospodárskych novín.

PRAHA. Skupina Arca Capital slovenského finančníka Pavla Krúpu podala na českú Národnú centrálu proti organizovanému zločinu (NCOZ) podnet na zablokovanie všetkého majetku podnikateľa Zdenka Bakalu. Podľa firmy sa Bakala podieľal na vyvedení desiatok miliárd korún z čiernouhoľnej spoločnosti OKD. Pre ČTK to dnes povedala hovorkyňa Arca Capital Barbora Hanáková. Arca figuruje ako jeden z veriteľov v konkurznom konaní OKD. Ťažobná firma je v úpadku od mája. "Podnet bol podaný na Polícii Českej republiky v súvislosti s aktuálne prebiehajúcim trestným konaním, ktoré je uskutočnené na základe nami podaných trestných oznámení týkajúcich sa OKD. Zo strany polície sme v minulých dňoch dostali vyjadrenie o konaní práve v tomto trestnom konaní," uviedla Hanáková. Vzhľadom k pozícii Arca Capital podľa nej nie je možné z procesných dôvodov zvoliť podanie podnetu súdnou cestou, skupina preto zvolila podanie na políciu. Bakala ovláda okrem iného spoločnosť Economia, ktorá vydáva napríklad české Hospodárske noviny alebo prostredníctvom svojej ženy firmu Luxury Brand Management, ktorá prevádzkuje luxusné butiky v centre Prahy. Hovorca NCOZ Jaroslav Ibehej ČTK povedal, že k prípadu OKD si vyhradilo podávanie informácií Vrchné štátne zastupiteľstvo v Olomouci. "K prebiehajúcemu vyšetrovaniu sa nebudeme nijako vyjadrovať," povedal Alexander Dada z ostravskej pobočky zastupiteľstva. Krúpa sa v otázke OKD angažuje dlhodobo. Už skôr ponúkol, že firmu kúpi. Členov predstavenstva a dozornej rady firmy okrem iného vyzval, aby získali od bývalých majiteľov OKD späť nadmernú výšku vyplatených dividend z rokov 2006 až 2012. Hanáková dnes upozornila, že len hodnota nehnuteľností, ktorých vlastníkom alebo spoluvlastníkom je Bakala, predstavuje majetok vo výške viac ako miliardy korún. "Medzi najhodnotnejšie patrí budova na Loretánskom námestí v Prahe, ktorá má slúžiť ako budúca Knižnica Václava Havla, ďalej Bakalovo honosné sídlo v šumavskej obci Modrava alebo pražské Forum Karlín," dodala. V celom OKD teraz pracuje aj s dodávateľskými firmami viac ako 11-tisíc ľudí, kmeňových zamestnancov je okolo 9500. OKD sa dostalo do problémov kvôli klesajúcim cenám uhlia a dlhom. Firma sama na seba podala insolvenčný návrh a súd ju poslal do úpadku. Pohľadávky voči OKD prihlásilo viac ako 550 veriteľov, ktorí dohromady chceli od firmy viac ako 23 miliárd korún. Pohľadávky za viac ako 17 miliárd korún však insolvenčný správca poprel. Veritelia OKD v polovici augusta rozhodli o tom, že zadlžená spoločnosť pôjde do reorganizácie.


Požiare v Španielsku a Portugalsku si vyžiadali už najmenej 35 obetí

Premiér Rajoy žiadal zatknúť osoby zodpovedné za založenie požiarov v španielskej Galícii.

MADRID. Španielsky premiér Mariano Rajoy v pondelok vyhlásil, že lesné požiare, ktoré postihli veľké časti Galície, boli založené úmyselne, a naliehavo vyzval políciu, aby vypátrala podpaľačov. Informovala o tom agentúra AP, podľa ktorej si požiare v Galícii vyžiadali zatiaľ štyroch mŕtvych. Rajoy navštívil hasičské koordinačné centrum v galícijskom Pazos de Borbén. Podľa neho sú si úrady isté, že požiare sú dielom podpaľačov, keďže napríklad aj v okrese Pazos de Borbén plamene vzbĺkli na piatich rozličných miestach. Premiér uviedol, že inštruoval civilnú gardu a políciu, aby prioritne zatkli osoby zodpovedné za založenie požiarov. Podľa Rajoya sa situácia zlepšuje v štyroch galícijských provinciách a premiér ponúkol pomoc centrálnej vlády regionálnym úradom. V Galícii zaznamenali približne 200 požiarov. Šesťdesiat z nich vypuklo v nedeľu popoludní. Pred ohňom museli evakuovať okolo 20 dedín. Lesné požiare, ktoré sa šíria v dôsledku silného vetra spôsobeného hurikánom Ophelia, si v susednom Portugalsku vyžiadali podľa miestnych médií už najmenej 31 obetí, pričom ďalší sú nezvestní. S približne 65 požiarmi bojuje v stredných a severných regiónoch Portugalska viac ako 5300 hasičov s vyše 1600 vozidlami. Evakuovať museli stovky ľudí a v najviac postihnutých oblastiach uzavreli školy, cesty a železničné trate.


Čaputová neodstupuje, chce predbehnúť Mistríka
 Prieskum AKO
 Prieskum Focus
Čaputová pokračuje
 Video
 Príde rozkol
 Komentár Tkačenka
 Schutzov stĺpček
 Podcast

Podľa prieskumu AKO je kandidátka na treťom mieste.

BRATISLAVA. Prezidentská kandidátka Zuzana Čaputová pokračuje v kampani aj napriek špekuláciám, či sa kandidatúry nevzdá ešte pred tlačou hlasovacích lístkov pre marcové voľby. Tá by sa mala začať už od budúceho týždňa. Čaputová a jej protikandidát Robert Mistrík sa ešte koncom januára dohodli, že slabší kandidát by sa pred prvým kolom volieb mohol vzdať v prospech silnejšieho. Kandidátka Progresívneho Slovenska a Spolu to podmieňovala tým, že by prieskumy ukázali jasnú preferenciu Mistríka medzi voličmi. Najnovší prieskum agentúry AKO ju však posmelili. Skončila totiž na treťom mieste s 14,7 percentami hlasov. Na druhého Mistríka (s podporou SaS) sa navyše dotiahla natoľko, že rozdiel medzi nimi je už len 1,1 percenta. "Nateraz konštatujem, že vďaka podpore ľudí som sa veľmi tesne priblížila druhému kandidátovi. Z tohto dôvodu považujem za zodpovedné zotrvať v kampani," povedala v stredu Čaputová. Dôležité podľa nej je to, že Štefan Harabin klesol a skončil na štvrtom mieste s 12,8 percentami hlasov. Víťazom by bol Maroš Šefčovič, ktorého postavil Smer. Čaputová pritom zdôraznila, že prieskum AKO bol nezávislý a nezaplatili si ho strany, za ktoré kandiduje. Možnosť, že by Čaputová odstúpila v prospech Mistríka však naďalej existuje. Ako reálna sa však podľa AKO ukazuje aj opačná alternatíva, že by odstúpil Mistrík v prospech Čaputovej. "Ja ho k tomu vyzývať nebudem. Sám povedal, že sa bude správať zodpovedne," komentovala túto možnosť Čaputová. Na jej rozhodnutie už reagovala SaS, ktorá tvrdí, že Šefčoviča môže poraziť jedine Mistrík. Vychádza vraj zo skúseností v predošlých voľbách, keď v roku 2009 Iveta Radičová nedokázala poraziť v druhom kole volieb Ivana Gašparoviča. "Každý demokratický kandidát, ktorý nie je na čele pelotónu, si musí byť vedomý, že ak neodstúpi v prospech toho, kto má najväčšiu šancu na víťazstvo, zvyšuje šance kandidátov mafie a extrémizmu," napísala SaS vo svojom vyhlásení. Už v stredu poobede by mal vyjsť aj ďalší prieskum, a to od agentúry Focus. Mistrík zároveň ohlásil tlačovku, na ktorej sa vyjadrí k vývoju preferencií. Čaputová zdôraznila, že pre ňu je najdôležitejšie, aby z volieb vzišiel dobrý prezident. "Dôležité je, aby som sa nezobudila do rána, keď sa bude rozhodovať medzi kandidátom strany Smer a pánom Harabinom," povedala Čaputová. To, že nateraz ostáva v kampani, znamená, že na hlasovacích lístkoch bude jej meno aj meno Mistríka, a to bez ohľadu na to, či sa neskôr niekto z nich vzdá. Voličov by to pri hlasovaní mohlo mýliť. O dva týždne sa pritom začína predvolebné moratórium, počas ktorého sa nemôžu zverejňovať prieskumy. To by podľa skorších vyjadrení Čaputovej mal byť hraničný termín, v ktorom by sa vzdala v prospech Mistríka. Či tak spraví aj v prípade, že aj podľa ďalších prieskumov budú rozdiely medzi ňou a Mistríkom minimálne a na úrovni štatistickej chyby, priamo nepovedala. "Je to citlivá vec. Budem to posudzovať na lekárenských váhach," odpovedala. S Mistríkom a jeho tímom sa podľa jej slov neformálne nestretáva a nevedú ani žiadne rokovania o ďalších krokoch v kampani.


Americký konvoj prejde cez Slovensko neskôr ako ohlásilo ministerstvo

Konvoj by mal cez Slovensko prejsť v nasledujúcich dňoch.

BRATISLAVA. Americkí vojaci sa budú cez juhozápadnú časť Slovenska presúvať neskôr ako pôvodne avizoval rezort rezort obrany. Hovorkyňa ministerstva Danka Capáková informovala agentúru SITA, že cestný presun prvej časti vojenských konvojov Armády USA na medzinárodné cvičenie Severoatlantickej aliancie Saber Guardian 2017 v Maďarsku, Rumunsku a Bulharsku by mal prejsť cez územie Slovenska v nasledujúcich dňoch. Od štvrtka do soboty 17. júna by malo prejsť v poludňajších a popoludňajších hodinách cez Slovensko po cestách niekoľko desiatok jazdných súprav s prívesmi, a to vo väčších kolónach. Vojenská polícia v súčinnosti s Policajným zborom budú zabezpečovať bezproblémový presun v rámci nášho územia od českých hraníc až po hranice s Maďarskom tak, aby neprišlo k výraznejším dopravným obmedzeniam. Vojenskú techniku budú vo štvrtok prevážať aj po železnici.Armáda USA presunie cez Európu na cvičenie Saber Guardian 2017 niekoľko stoviek kusov techniky vo viacerých konvojoch počas mesiacov jún a júl. Na cvičení, predovšetkým v rumunských a bulharských výcvikových priestoroch, sa počíta s účasťou približne 25 000 vojakov, ktorí si budú precvičovať súčinnosť ozbrojených síl niektorých členských krajín Aliancie od 5. do 22. júla. Slovensko ako člen NATO podporí svojich spojencov zabezpečovacími aktivitami presunu vojenskej techniky a osôb cez svoje územie. O presune vojenskej techniky a vojakov Armády USA, ktorý bude väčšieho rozsahu, informovalo Ministerstvo obrany médiá a verejnosť už koncom apríla. Minister obrany Peter Gajdoš vtedy zdôraznil, že o presune techniky aj vojakov informujú aj preto, aby zabránili rôznym špekuláciám a dezinformáciám.Ďalší cestný presun väčšieho množstva vojenských vozidiel Armády USA, vracajúcich sa z cvičenia NOBLE JUMP cez územie západného Slovenska, sa očakáva aj v piatok 16. júna. Aj tento presun bude zabezpečovať Vojenská polícia.


Britská banka zaplatí 500-miliónové odškodné pre zavádzajúci predaj produktov

Predaj riskantných cenných papierov založených na hypotékach prispel počas finančnej krízy k pádu cien obytných nehnuteľností.

LONDÝN. Britská banka Royal Bank of Scotland (RBS) sa s americkým štátom New York dohodla na zaplatení odškodného v sume 500 miliónov dolárov pre zavádzajúci predaj finančných produktov pred globálnou finančnou krízou v roku 2008. RBS je už šiestou bankou, ktorá s týmto štátom dosiahla podobnú dohodu o odškodnení súvisiacu s riskantnými hypotékami. Na základe dohody banka uhradí 400 miliónov dolárov majiteľom domov a 100 milôiónov dolárov štátu New York. Informoval o tom britský portál bbc.com.Predaj riskantných cenných papierov založených na hypotékach prispel počas finančnej krízy k pádu cien obytných nehnuteľností, uviedol úrad generálneho prokurátora štátu New York. "Hoci je finančná kríza za nami, Newyorčania stále cítia vplyv pádu trhu s obytnými nehnuteľnosťami," citoval portál generálneho prokurátora štátu New York Erica Schneidermana.Royal Bank of Scotland stále čelí možnej vysokej pokute zo strany amerického ministerstva spravodlivosti. Minulý mesiac banka uviedla, že na pokrytie pripravovaného odškodnenia v USA a ďalších krajinách vyčlenila 3,2 miliardy libier (GBP), dodal portál bbc.com. Majoritným vlastníkom RBS je britská vláda. Banka sa snaží obnoviť svoje finančné zdravie od krízy, kedy vláda na jej záchranu vynaložila desiatky miliárd libier.


Slováci si proti Azerbajdžanu nezahrajú na 70-tisícovom štadióne, ale na oveľa menšom

BRATISLAVA. Dejiskom najbližšieho kvalifikačného zápasu slovenských futbalistov o postup na budúcoročné majstrovstvá Európy 11. júna v azerbajdžanskom Baku nebude tamojší Olympijský štadión s kapacitou približne 70-tisíc divákov. Ako uvádza oficiálna stránka Európskej futbalovej únie (UEFA), mužstvo trénera Pavla Hapala nastúpi v menšej Bakcell Arene pre 11-tisíc priaznivcov, ktorú okrem národného tímu Azerbajdžanu využíva aj klub Neftči Baku. Slováci sa v júni predstavia aj v jednom medzištátnom prípravnom stretnutí, v Trnave privítajú hráčov Jordánska (7.6.). V kvalifikačnej E-skupine získali v doterajších dvoch stretnutiach tri body za minulotýždňové štvrtkové víťazstvo nad Maďarmi (2:0).


Nemecko vyhlásilo celoeurópske pátranie, väzeň využil priepustku a nevrátil sa

Na muža vo veku 57 rokov bol vydaný zatykač s platnosťou pre celú Európsku úniu.

FREIBURG. Orgány v Nemecku vyhlásili celoeurópske pátranie po trestancovi, ktorý opustil jednu z tamojších väzníc na priepustku a po vypršaní vymedzeného času sa nevrátil. Oznámil to v stredu policajný hovorca v meste Freiburg, ktorého cituje agentúra DPA. Na nemenovaného muža vo veku 57 rokov bol vydaný zatykač s platnosťou pre celú Európsku úniu. Na úteku je už viac ako týždeň, pričom polícia zatiaľ nemá k dispozícii žiadnu "horúcu stopu". Podľa zverejnených informácií ide o muža, ktorý si vyše 20 rokov odpykával doživotný trest odňatia slobody za vraždu a lúpežné prepadnutie s následkom smrti. V poslednom čase bol však umiestnený na tzv. otvorenom oddelení a ešte tento rok mohol požiadať o predčasné prepustenie na slobodu. Vyšetrovatelia uviedli, že hľadaný muž prepadol v novembri 1996 butik v meste Bad Saulgau v spolkovej krajine Bádensko-Württembersko, aby sa dostal k peniazom. Predavačku pritom dobodal na smrť. V roku 1997 ho uznal za vinného krajinský súd v meste Ravensburg.


Odstraňujú tabule, Macedónsko sa pripravuje na zmenu názvu

SKOPJE. V Macedónsku v rámci príprav na zmenu názvu krajiny začali v stredu odstraňovať informačné tabule na štátnych hraniciach. Stalo sa tak po tom, ako vstúpila v utorok do platnosti dohoda medzi Skopje a Aténami o premenovaní krajiny na Severomacedónsku republiku. Informovala o tom agentúra AP. Pracovníci odstraňujú informačné tabule s predchádzajúcim názvom tejto balkánskej krajiny na hraničnom priechode s Gréckom. Ide o prvé opatrenie zo série krokov, ktoré Macedónsko prijme ako súčasť dohody - vrátane výmeny oficiálnych označení na letiskách, úradoch, webových stránkach či tlačených materiáloch. Takisto dôjde k zmene štátnych poznávacích značiek na autách, zatiaľ čo pasy a mena budú nahradené až v priebehu nadchádzajúcich rokov. Skopje a Atény v januári 2019 ratifikovali dohodu, na základe ktorej sa Macedónsko oficiálne premenuje na Severomacedónsku republiku a ukončí sa tým viac než 30 rokov dlhý spor medzi susediacimi krajinami. Grécko nesúhlasilo s názvom Macedónsko (Makedonija), pretože sa zhodoval s názvom jeho regiónu Makedonia. Grécky parlament ratifikoval minulý týždeň v piatok vstup Macedónska do Severoatlantickej aliancie (NATO). Vstupu Macedónska do NATO bránil práve dlhoročný spor s Gréckom o názov krajiny.


Pred ukrajinským parlamentom pokračuje míting protikorupčných aktivistov

KYJEV. Pred budovou ukrajinského parlamentu sa vo štvrtok obnovil míting prívržencov rôznych politických síl, ktorí žiadajú zrušenie poslaneckej imunity na Ukrajine, reformu tamojšieho volebného systému a vznik protikorupčného súdu. Informovala o tom agentúra Ukrinform. Podľa agentúry RIA Novosti zhromaždení žiadajú, aby Najvyššia rada rozpravu o príslušných zákonoch začala už vo štvrtok. V dave asi šesťstoľudí sú aj sympatizanti strany Vlasť expremiérky Julije Tymošenkovej a nacionalistickej strany Sloboda a ďalších. Účastníci protestu na ulici počúvajú priamy prenos zo zasadnutia parlamentu, ktorý zatiaľ rokoval o reforme zdravotníctva a napokon ju aj schválil, dodala RIA Novosti. Na podporu spomínaných požiadaviek sa v utorok večer v centre Kyjeva konala demonštrácia zvolaná celým radom politických subjektov. Medzi organizátormi bolo aj Hnutie nových síl založené exgubernátorom Odeskej oblasti Michailom Saakašvilim. Po demonštrácii vznikol neďaleko budovy parlamentu stanový tábor. Medzi jeho obyvateľmi a políciou došlo v stredu podvečer k potýčkam. Bezpečnostné zložky použili na rozohnanie davu slzotvorný plyn. Zadržaných bolo niekoľko aktivistov.


Bankový sektor dosiahol ku koncu januára zisk 56,1 milióna eur

BRATISLAVA. Slovenský bankový sektor dosiahol ku koncu januára tohto roka zisk 56,1 milióna eur. Medziročne vzrástol o 10,1 milióna eur, keď vlani v rovnakom období dosiahol 46 miliónov eur. Zisk sektora bol celkovo za minulý rok medziročne vyšší o viac ako 23 %. Tento rok sú však vyhliadky týkajúce sa hospodárenia sektora menej priaznivé ako vlani. Čisté úrokové príjmy, ktoré sú hlavným zdrojom bánk, ku koncu prvého mesiaca tohto roka dosiahli 148,08 milióna eur. Medziročne sa znížili o 4,5 milióna eur. Ako ďalej vyplýva z výkazov ziskov a strát NBS, čisté výnosy z poplatkov a provízií dosiahli ku koncu januára 44,3 milióna eur. Medziročne sa nezmenili. "Pozitívny vplyv na hospodársky výsledok môže mať nižšia tvorba opravných položiek a rezerv. V januári 2017 hospodárske výsledky ovplyvnili výnosy z obchodovania, predovšetkým z menových derivátov a rozpustenie niektorých rezerv," priblížil analytik Slovenskej bankovej asociácie (SBA) Marcel Laznia. Za minulý rok celkovo zisk bankového sektora dosiahol 750 miliónov eur a medziročne sa zvýšil o 23,8 %. Ako však poznamenal Laznia, vlani ziskovosť rástla ale len vďaka mimoriadnym príjmom, ktoré banky mali. "Jedným bol výnos súvisiaci s transformáciou a predajom Visa Europe spoločnosti Visa Inc. a druhým mimoriadnym príjmom bola výplata dividend z nerozdelených ziskov dcérskej spoločnosti. Bez týchto transakcií by sa ziskovosť sektora v roku 2016 medziročne znížila," konštatuje Laznia. V tomto roku očakáva banková asociácia pokles zisku, a to aj napriek tomu, že v januári medziročne zisk rástol. "Aj pri rastúcom objeme úverov, už viac ako dva roky klesajú úrokové príjmy. Keďže tie tvoria približne 70 % všetkých príjmov z hlavných finančných činností, tento pokles negatívne ovplyvňuje hospodárenie sektora," vysvetľuje Laznia s tým, v tomto roku očakáva SBA pokles ziskovosti bankového sektora, keďže sa naplno prejaví negatívny pokles úrokových príjmov.


Juhokórejčan založil v dome požiar a nožom zabil piatich susedov

SOUL. Päť ľudí zahynulo a ďalších 13 osôb utrpelo zranenia pri incidente, ku ktorému došlo v stredu v meste Čindžu v Južnej Kórei, kde muž ozbrojený nožom založil vo svojom byte v obytnom dome požiar a následne ľudí utekajúcich pred ohňom bodal nožom. Informovala o tom agentúra Jonhap a britská BBC. Medzi obeťami je aj 12-ročné dievča, dve šesťdesiatničky, približne 70-ročný muž a jedna tridsiatnička. Muž ich ubodal na schodišti bytovky, ktorú zahalil hustý dym z horiaceho bytu. Z 13 zranených sú traja ľudia v kritickom stave. Polícia podozrivého, ktorého zadržali v stredu okolo 04.30 h miestneho času (utorok 21.30 h SELČ), identifikovala len ako 42-ročného nezamestnaného muža. Ten po predvedení na policajnú stanicu odmietol vypovedať. Podľa zasahujúcich policajtov nebol pod vplyvom alkoholu ani iných omamných látok. Mesto Čindžu s približne 340.000 obyvateľmi leží zhruba 430 kilometrov juhovýchodne od juhokórejskej metropoly Soul.


Poslanci schválili za prvý polrok 56 zákonov, darí sa najmä vládnym návrhom

Od parlamentných volieb v marci 2016 schválil zákonodarný zbor celkovo 112 zákonov.

BRATISLAVA. Poslanci Národnej rady schválili za prvých šesť mesiacov tohto roka 56 návrhov zákonov. Je to rovnaký počet, aký parlament odobril v roku 2016. Najčastejšie prechádzajú v pléne vládne návrhy. Od januára do júna ich bolo 39. Poslanci so svojimi zákonmi uspeli v 17 prípadoch. Deväť právnych noriem vrátil za prvý polrok do parlamentu prezident Andrej Kiska. Až na jeden prípad poslanci všetky opätovne schválili. Šesť návrhov prešlo v skrátenom legislatívnom konaní. Od parlamentných volieb v marci 2016 schválil zákonodarný zbor celkovo 112 zákonov, z toho 90 vládnych a 22 poslaneckých. Ku skrátenému konaniu sa snemovňa odhodlala celkovo 13-krát.


Kybernetický útok pripravil tisícky klientov Tesco Bank o peniaze

Celkové náklady na odškodnenie zákazníkov budú predstavovať čiastku "veľkú", ale nie "obrovskú".

LONDÝN. Zákazníci britskej finančnej spoločnosti Tesco Bank sa stali terčom útoku kybernetických podvodníkov, ktorým sa podarilo presunúť peniaze zo zhruba 20-tisíc účtov. Informovala o tom dnes firma, ktorá je bankovou divíziou najväčšieho britského maloobchodného reťazca Tesco. Sľúbila, že vzniknuté finančné straty zákazníkom nahradí. Tesco Bank spravuje zhruba 136-tisíc bežných účtov. Firma v reakcii na útok zastavila všetky internetové transakcie, zákazníci však môžu ďalej používať platobné karty k nákupom aj na výber hotovosti. "Všetky finančné straty plynúce z týchto podvodných aktivít prevezme banka," uviedol generálny riaditeľ spoločnosti Benny Higgins. "Zákazníkom nehrozí žiadne finančné riziko," dodal. Podľa Higginsa firma počas víkendu zaznamenala podozrivé aktivity u približne 40-tisíc účtov, peniaze sa útočníkom podarilo previesť zo zhruba polovice z nich. "Domnievame sa, že sumy, ktoré zmizli, sú relatívne nízke, stále na tom ale pracujeme," uviedol Higgins. Celkové náklady na odškodnenie zákazníkov budú podľa Higginsa predstavovať čiastku "veľkú", ale nie "obrovskú". Agentúra Reuters však upozorňuje, že aj v prípade obmedzených finančných dopadov hrozí spoločnosti Tesco Bank výrazné poškodenie povesti.


PÍŠE VERONIKA CIBULKOVÁHlavne nebuďme elitou

Autorka je študentka bakalárskeho programu politických vied a sociológie na Columbia University Michal Havran, krikľúň intelektuál - chvalabohu, že ho máme -, uverejnil svoj komentár, povzdychnutie unaveného, o tom ako „cholerické, rasistické svine“ nazývajú tých, ktorí sa snažia hľadať vyšší princíp, neskutočnými ľuďmi. Ja a Michal Havran nezdieľame členstvo v tej istej elite. On odišiel študovať do Štrasburgu ešte vtedy, keď študovanie v zahraničí nebolo normalizovaným, bežným, už skoro priemerným. V roku 2016 sa smer zmenil. Slovenskí študenti v zahraničí sa množia, rozrastajú. Uverili sme, že sme elita a podľa toho sa správame. Havran sa odvoláva na morálnu nadradenosť, hovorí, že jeho elita hľadá dobro, no každým dňom je konfrontovaná s deštruktívnym pesimizmom „malých Slovákov“. Asi právom. Obávam sa, že moja elita sa začala odvolávať na podobnú morálnu nadradenosť. Texty nad petíciami o podpore slovenských učiteľov „My, Slováci študujúci v zahraničí,“ sú monumentálne, ako vytrhnuté z manifestu. My Slováci študujúci v zahraničí sme si uvedomili svoju legitimitu hovoriť veci nahlas a byť zohľadnenými. My Slováci študujúci v zahraničí sa vyjadrujeme k parlamentným voľbám v mienkotvornom médiu, a z akej pozície? My Slováci študujúci v zahraničí sme neprispeli k úpadku tejto krajiny lebo sme vtedy neboli doma, ale máme riešenia na vaše problémy. A kedže my sme Slováci študujúci v zahraničí vy nás budete počúvať, lebo keď sa naša generácia vráti naspäť domov, veci sa magicky vyriešia, hovorí populárny naratív. Tá ohrozená Havranova elita sa stala elitou lebo „si hodiny odsedeli na prednáškach a odučili a robia šestnásť hodín denne“ dosiahla aké-také – súdiť obsah sa zdržím, ale konštruktívne výsledky. Moja elita sa stala elitou preto, že uverila svojmu osudu mýtického hrdinstva. Slovenská spoločnosť a slovenské neziskovky zmýtizovali hrdinského slovenského študenta, ktorý po vyštudovaní vysokej školy zanechá všetko a obetavo sa vrhne k záchrane zeme, ktorá ho vyvrhla svojím nekvalitným školstvom. Slovenský študent uveril, že na Slovensko sa vracia altruisticky, že Slovensko ho potrebuje, že on je jediný, ktorý môže pomôcť. Francúzsky sociológ Émile Durkheim to označuje ako kult, alebo náboženstvo, ale to slovo je v našich zemepisných šírkach kontroverzné. Vraví, že morálna komunita, skupina ľudí, si vytvorí koncepciu niečoho posvätného, niečoho čo bude uctievať. Vymyslí, k tomu rituály, ktoré zabránia tomuto posvätnému prísť do kontaktu so svetským. Takto si upevní svoju kolektívnu identitu. Svätý študujúci v zahraničí, ktorý sa vráti naspäť na Slovensko - mučeník progresívnych Slovákov. Znesvätený chudák na Mlynoch, lebo jeho podpis na našej petícii nechcem. Posvätnosť zahraničnému študentstva sa vyhranila proti ostatku spoločnosti, jej hranice sú načrtnuté prerušovanou čiarou keď sa jedná o katedru politológie Masarykovej Univerzity a niektorých z pražskej Karlovej. Inak sa nerátajú. Možno majú právo nazývať sa elitou, veď sú dobrí. V porovnaní s tými slovenskými, študujú v objektívne lepších vzdelávacích inštitúciach, majú prehľad o svete a entuziazmus meniť a budovať krajinu. Majú. A toto všetko im dáva legitimitu vystrkovať sa, komentovať, ponúkať riešenia. Dostali sme bianko šek myslieť si a odsudzovať – rozhodovať kto do našej elity patrí a kto nie – veď my sme budúcnosť Slovenska. Tí, ktorých zahŕňa ,robí bezdôvodne príliš mocnými, tých, ktorých opomína vopred spochybňuje. Spravili sme si novú elitu Slovákov študujúcich v zahraničí, len preto aby táto nová elita mohla veľkodušne a idealisticky prísť na Slovensko a povedať, že spolu zmeníme túto zem. Nikto im to vtedy neuverí, lebo hranice už boli nakreslené a my sme väčšinu Slovákov vynechali, zabudli, stíšili. Havranova elita je elita vzhliadajúca a verná ľudstvu, všeobsažná, široká, buď človek a budeš elita s nami. Moja elita je fabrikovaná, zblbnutá a nechce, aby si s ňou sedel pri obede. Tá moja elita (a keď na to príde aj tá jeho) by mala vypočuť "cholerické svine" alebo hoci aj študentov zo Sládkovičova a byť pripravená vždy nastaviť ďalší argument. Odvykla si od toho, lebo elitárčila s ľuďmi, ktorí zdieľali jej svetonázor. Ale ak sa to nechce naučiť, som to ja, kto s ňou nechce sedieť pri obede.   Tento text ste mohli čítať vďaka tomu, že platíte za obsah. Vážime si to.


Na juhovýchode Afganistanu pokračujú prudké boje

Boje vypukli vo štvrtok, keď zaútočilo niekoľko stoviek bojovníkov Talibanu.

KÁBUL. Prudké boje medzi afganskými bezpečnostnými silami a militantmi z hnutia Taliban pokračujú už štvrtý deň v provincii Ghazní ležiacej na juhozápade krajiny, kde sa Taliban usiluje o ovládnutie centra okresu Adžiristán. Informovala o tom agentúra DPA. Boje v okrese Adžiristán vypukli vo štvrtok, keď 600 až 700 bojovníkov Talibanu zaútočilo na jeho centrum, uviedol pre DPA člen provinčnej rady v Ghazní Násir Fakírí. V dôsledku bojov došlo podľa neho k prerušeniu spojenia s centrom Adžiristánu, avšak v nedeľu ráno tam pristáli štyri vrtuľníky s príslušníkmi afganských špeciálnych jednotiek, ktorí sa zapojili do bojov s talibmi. V Ghazní došlo za uplynulý týždeň medzi bezpečnostnými silami a militantmi k viacerým mimoriadne prudkým ozbrojeným zrážkam, pri ktorých v piatich okresoch tejto provincie zahynulo 21 afganských policajtov.


Europoslanci kritizujú slovenskú políciu. Českej novinárke nemala zobrať mobil

Ilustruje to, prečo vyšetrovanie vraždy Jána Kuciaka zo strany slovenskej polície zaznamenáva takú nízku dôveru, vyhlásil Guy Verhofstadt.

BRUSEL. Predseda politickej skupiny európskych ľudovcov (EPP) v Európskom parlamente Manfred Weber vo štvrtok dôrazne odsúdil konanie slovenskej polície voči českej investigatívnej novinárke Pavle Holcovej. Nemecký europoslanec v správe pre médiá uviedol, že je "neprijateľné", aby slovenská polícia pod hrozbou finančnej pokuty požadovala prístup k heslám odhaľujúcim súkromné a obchodné rozhovory, ako aj prístup k uloženým číslam mobilných telefónov, ktoré nesúvisia s predmetom policajného vypočúvania. "Princíp ochrany novinárskych zdrojov a zachovanie dôvernosti je kľúčovým predpokladom slobodného výkonu novinárskej profesie Pavly Holcovej," upozornil Weber. Podľa jeho vyjadrenia je "poburujúci postup slovenských policajtov" dôkazom toho, že ochrana novinárov v Európskej únii si zaslúži maximálnu pozornosť poslancov Európskeho parlamentu. "Mysleli sme si, že po zavraždení Jána Kuciak a Martiny Kušnírovej slovenské orgány urobia maximum pre to, aby novinári mohli vykonávať svoje každodenné povinnosti, a budú ich vnímať ako partnerov v spoločnom cieli boja proti korupcii a zločinu. Bohužiaľ, dnes vidíme, že aj napriek uisteniam slovenskej vlády sa opak stáva realitou," skonštatoval Weber. Podobne kritizoval postup slovenskej polície aj šéf liberálov v europarlamente Guy Verhofstadt.  "Ilustruje to, prečo vyšetrovanie vraždy Jána Kuciaka zo strany slovenskej polície zaznamenáva takú nízku dôveru," napísal Verhofstadt na facebooku. Denník Sme v utorok (15.5.) informoval, že českú investigatívnu novinárku Pavlu Holcovú vypočúvala niekoľko hodín Národná kriminálna agentúra. Polícia jej mala podľa denníka odobrať mobil aj so SIM kartou.


Projektant mosta v Janove poukázal už pred rokmi na hrozbu korózie

Inžinier Riccardo Morandi upozorňoval už v roku 1979 na to, že stavbu si bude vyžadovať stálu údržbu.

RÍM. Taliansky stavebný inžinier Riccardo Morandi, projektant mosta v Janove, pri ktorého zrútení tento týždeň zahynulo 43 ľudí, pred štyrmi desaťročiami upozornil, že táto stavba si bude vyžadovať neustálu údržbu, aby sa odstránila korózia vzhľadom na účinky morského vzduchu a znečistenia. Štátna televízia RAI odvysielala v nedeľu úryvky zo správy, ktorú Morandi napísal v roku 1979, teda 12 rokov po tom, ako v Janove odovzdali do prevádzky most nesúci jeho meno, informuje agentúra AP. Morandi uviedol, že v tom čase už existovala "dobre známa strata povrchovej chemickej odolnosti betónu" v dôsledku morského vzduchu v prístavnom meste a znečisťujúcich látok z neďalekej oceliarne. Podľa vlastných slov sa rozhodol o tom napísať, pretože táto degradácia je obzvlášť "mätúca" vzhľadom na "agresívnosť" korózie, aká nebola zaznamenaná pri podobných stavbách v iných prostrediach. Morandi zdôraznil spoľahlivosť projektu tohto mosta, varoval však: "Skôr či neskôr, možno za niekoľko rokov, bude potrebné uchýliť sa k ošetreniu pozostávajúceho z odstránenia všetkých stôp po korózii." Časť diaľničného mosta Ponte Morandi v Janove sa v utorok 14. augusta krátko predpoludním zrútila počas prudkej búrky, pričom zo 45-metrovej výšky spadlo aj viac než 30 osobných i nákladných vozidiel. Oficiálny počet obetí stanovili talianske úrady v nedeľu na 43 mŕtvych. Medzi poslednými menami pridanými na zoznam obetí bola trojčlenná taliansko-jamajská rodina vrátane deväťročného dievčatka. Ťažko poškodený vrak ich vozidla objavili v troskách mosta v noci na sobotu. Príčina nešťastia je predmetom vyšetrovania. Tím odborníkov ustanovený ministerstvom dopravy vykonal v nedeľu predbežnú inšpekciu po tom, ako záchranári ukončili pátranie po nezvestných. Vedúci tímu Roberto Ferrazza uviedol, že na základe tejto obhliadky musia preskúmať celý rad možných príčin. Spravodajský magazín Espresso v nedeľu priniesol správu o tom, že Ferrazza bol jedným z inžinierov, ktorí vedeli o pokročilej korózii mostnej podpory, ktorá sa prepadla. Zúčastnil sa totiž 1. februára na stretnutí expertov z ministerstva dopravy a firmy, ktorá má na starosti opravu mostov. Zápis zo stretnutia, na ktorom je Ferrazzov podpis, odporúča spevnenie podpôr vzhľadom na "trend degradácie". V apríli otvorili tender na tento projekt za 20 miliónov eur, uviedli talianske médiá. Stavební inžinieri tvrdia, že už dlho panovali obavy z neobvyklého riešenia v podobe nosných lán obalených betónom, ktoré Morandi použil pri viacerých svojich mostoch namiesto obvyklejších oceľových lán, píše AP.


Pesimizmus v súvislosti s vyhliadkami britských firiem je najväčší za 8 rokov

Podnikové investície stagnujú už od referenda o brexite.

LONDÝN. Pesimizmus v súvislosti s vyhliadkami britských podnikov sa za tri mesiace do tohto septembrového víkendu vyšplhal na najvyššiu úroveň za takmer osem rokov. Dôvodom je eskalácia krízy spojenej s brexitom, ktorá vážne ovplyvnila náladu vo firmách. Vyplýva to z prieskumu, ktorý Konfederácie britského priemyslu (CBI) uverejnila v nedeľu. Podľa ankety ukazovateľ aktivity vo firmách v období júl - september zostal na úrovni -6 %, ktorú dosiahol za tri mesiace do konca augusta. Ale očakávania 567 firiem, ktoré sa zúčastnili prieskumu v nasledujúcich troch mesiacoch, klesli na najnižšiu úroveň od decembra 2011, a to vo všetkých odvetviach, od výroby, cez služby až po distribúciu. Podnikové investície stagnujú už od referenda o brexite v júni 2016, v dôsledku čoho sa musí ostrovná ekonomika viac spoliehať na výdavky domácností. Po viac ako troch rokoch od referenda o odchode Británie z Európskej únie (EÚ) však stále zostáva nejasné, ako, kedy, alebo dokonca či vôbec krajina opustí blok, ku ktorému sa pripojila v roku 1973. Premiér Boris Johnson sľúbil, že 31. októbra opustí Británia EÚ s dohodou alebo bez nej. A vyhlásil, že sa nebude usilovať o predĺženie termínu brexitu, a to aj v prípade, že budú splnené podmienky nedávno prijatého návrhu zákona, ktorý ho k tomu núti. "Členovia predstavenstiev vo firmách po celej krajine sledovali tento týždeň politiku s ťažkým srdcom. Napriek všetkému hluku sa nesmie zabúdať na to, aké dôležité je postaviť britskú ekonomiku späť na nohy," uviedol hlavný ekonóm CBI Rain Newton-Smith. Na budúci týždeň zverejní spoločnosť IHS Markit pozorne sledované výsledky prieskumu z britského sektora výroby aj služieb.


Leyenová sa stretne s kandidátmi na komisárov z Maďarska a Francúzska

Leyenová bude aj naďalej v kontakte s rumunskou vládou.

BRUSEL. Dezignovaná predsedníčka Európskej komisie Ursula von der Leyenová absolvuje v pondelok schôdzky s kandidátmi Maďarska a Francúzska na eurokomisárov, s Olivérom Várhelyim a Thierrym Bretonom. Informovala o tom v piatok agentúra MTI s odvolaním sa na hovorkyňu Európskej komisie Minu Andreevovú. Hovorkyňa dodala, že von der Leyenová bude aj naďalej v kontakte s rumunskou vládou, ktorú požiadala, aby čo najskôr predložila meno nového kandidáta. Predseda maďarskej vlády Viktor Orbán rokoval s von der Leyenovou počas summitu Európskej únie (EÚ) v Bruseli 18. októbra. Na post komisára predložil Orbán iba jedného kandidáta - Olivéra Várhelyiho. Začiatkom minulého týždňa však Európska komisia oznámila, že krajiny, ktoré zatiaľ nemajú kandidáta na člena Európskej komisie, ako Maďarsko, Francúzsko a Rumunsko, musia ponúknuť dvoch kandidátov - jedného muža a jednu ženu. Orbán 1. októbra oznámil, že za člena Európskej komisie navrhuje skúseného diplomata a technokrata - šéfa Stáleho zastúpenia Maďarska pri Európskej únii v Bruseli Olivéra Várhelyiho. Pôvodného kandidáta Maďarska na eurokomisára Lászlóa Trócsányiho 30. septembra definitívne odmietol Výbor Európskeho parlamentu pre právne záležitosti (JURI).


Brazílčan Rafinha opustil Bayern Mníchov, pokračovať bude v rodnej krajine

RIO DE JANEIRO. Brazílsky futbalista Rafinha bude v kariére pokračovať v rodnej krajine. Tridsaťtriročný krajný obranca po sezóne 2018/2019 opustil Bayern Mníchov a dohodol sa na spolupráci s Flamengom Rio de Janeiro. Podľa agentúry DPA podpísal kontrakt na dva roky. V Bayerne pôsobil od roku 2011.


KOMENTÁR MÁRIUSA KOPCSAYAJán S. v tom zasa lieta, no opitých mocou sa nájde viac

O politika za zenitom dnes už nejde. Ide o princíp, že takáto morálna kvalifikácia na Slovensku stačí na pohodlnú, luxusnú plavbu životom, a tiež na úspešnú politickú dráhu.

Informácia, že Ján S. opäť v niečom lieta, nikoho neprekvapuje. Ján S. lieta v „maléroch“ ešte častejšie než na obľúbenom lietadle. Tentoraz čelí obžalobe z prečinu podplácania. Nie, nejde o žiadny prípad z čias jeho politickej kariéry. Opäť je za všetkým svojrázny prístup k šoférovaniu. Ján S. sa po nedávnej nehode, ako inak, odmietol podrobiť dychovej skúške. Súd mu vymeral dva roky podmienky, pokutu plus zákaz šoférovania na šesť rokov. Za podplácanie, z ktorého ho obžaloval Úrad špeciálnej prokuratúry, by však mohol dostať až tri roky „natvrdo“. Svedkovia nehody totiž tvrdia, že im Ján S. núkal peniaze, ak nezavolajú políciu. Celá kariéra Jána S. nebola ničím iným než sériou škandálov. Mimochodom, za jazdu v opitosti dostal trest už pred troma rokmi – ide o povestný prípad naháňačky, keď ho po kysuckých cestách prenasledovala policajná hliadka a keď dokonca skončil v policajnej cele. Recidívy Jána S. však nie sú výstrelkami bežného neboráka, ktorého zakaždým premôže súbežná láska k alkoholu a šoférovaniu. Ide o niekdajšieho vplyvného politika, dokonca viacnásobného člena vládnej koalície. Svojich kolegov v politike častoval titulmi ako zasran, hnusný, odporný diablov syn. Zanedbával dochádzku do parlamentu a čo sa dialo v rezortoch jeho strany, by bolo na samostatný román s kriminálnou zápletkou. Bez akejkoľvek pokory sa roky vysmieval do tváre svojim voličom. O Jána S., ktorý už je za zenitom, pritom dnes už nejde. Ide o princíp – že takáto morálna kvalifikácia na Slovensku stačí na pohodlnú, luxusnú plavbu životom, a tiež na úspešnú politickú dráhu. Nečudujme sa, keď toto všetko dokázal Ján S., že zatiaľ spravodlivosť nedosiahla na príbuzných smeráka Pavla P. pre ich bitku v košických uliciach. Že sa tu dnes na učiteľov alebo na novinárov môže rozkrikovať Robert F. posilnený presvedčením, že jemu ani Robertovi K., ani iným (napr. Miroslavovi L.) sa nemôže nič stať. Veď len nadväzujeme na tradíciu otca vlasti Vladimíra M. Príbeh Jána S. je príbehom krajiny, v ktorej občania toto všetko dovoľujú svojim verejným činiteľom. Tolerujú im opitosť alkoholom alebo menej viditeľnú, no ešte nebezpečnejšiu opitosť mocou. Tento text ste mohli čítať vďaka tomu, že platíte za obsah. Vážime si to.


Slovan dostal od KHL výnimku a ultimátum, na vyriešenie situácie má ešte mesiac

Dokumenty o finančnej záruke nedodalo ani Dinamo Riga.

MOSKVA. Rada riaditeľov Kontinentálnej hokejovej ligy (KHL) v stredu schválila štruktúru nadnárodnej súťaže na sezónu 2019/2020. Po zasadnutí v Moskve je jasné, že v budúcom ročníku sa opäť predstaví 25 klubov. Pôvodne sa pritom uvažovalo o odchode jedného tímu. Dvadsaťtri z nich už dodalo dokumenty o finančnej záruke, HC Slovan Bratislava a lotyšské Dinamo Riga dostali od vedenia KHL výnimku a túto povinnosť si potrebujú splniť do 30. apríla. "Ak Riga a Slovan neposkytnú finančné záruky do 30. apríla, nebudú hrať v KHL. Ale poznáme ich sponzorov, v tomto problém nebude," povedal podľa webu denníka Sport-Express prezident nadnárodnej súťaže Dmitrij Černyšenko. Ako tiež informoval spomenutý zdroj, vo štvrtok dôjde k spečateniu spolupráce medzi KHL a spoločnosťou SAP. Tá má v zámorskej NHL "pod patronátom" štatistiky z jednotlivých zápasov a od novej sezóny bude štatisticky zastrešovať aj stretnutia KHL. V základnej časti nasledujúcej sezóny odohrajú všetky kluby zhodne 62 zápasov. Úvodný duel bude na programe 1. septembra a posledný 27. februára. Súboje v play off potrvajú od 1. marca maximálne do 30. apríla. Zápas hviezd KHL sa uskutoční 19. januára v Petrohrade, deň predtým sa hráči predstavia v súťažiach zručnosti. V rozpise súťaže nechýbajú ani reprezentačné prestávky, pred každou etapou Euro Hockey Tour potrvajú šesť dní. Informácie priniesol oficiálny web KHL.


Maďarsko pošle viac vojakov do krízových oblastí

Maďarsko pomôže v oblastiach, kde vzniká migrácia a terorizmus.

BUDAPEŠŤ. Maďarsko pošle v budúcnosti viac príslušníkov ozbrojených síl do oblastí, ktoré hrajú ústrednú úlohu z hľadiska migrácie a hrozby terorizmu, vyhlásil v utorok v Budapešti štátny tajomník ministerstva obrany István Szabó. Podľa agentúry MTI štátny tajomník v prejave na výročnom stretnutí maďarských obranných, vojenských a leteckých pridelencov povedal, že v uplynulých rokoch Maďarsko rozvíjalo svoj systém vojenskej diplomacie. "V roku 2016 sme zriadili post vojenského atašé v Záhrebe, vlani v Prahe a v Bratislave, tento rok vo Viedni a v Skopje, pričom v budúcnosti pribudnú aj ďalšie," dodal. Szabó zdôraznil, že z hľadiska vojenskej spolupráce sú pre Maďarsko dôležitými krajinami Spojené štáty, Nemecko, Británia, Taliansko, Francúzsko, ale aj susedné Rakúsko. Podotkol, že okrem nájomnej zmluvy so Švédskom, týkajúcej sa bojových lietadiel JAS-39 Gripen, zvažuje Maďarsko rozvíjať s touto severskou krajinou aj ďalšiu spoluprácu v oblasti vojenskej techniky. "Regionálna spolupráca krajín Vyšehradskej štvorky (V4) ešte nikdy nebola taká silná ako teraz," uzavrel štátny tajomník.


Cyperský prezident zjednotenie ostrova podmienil odchodom tureckej armády

Erdogan o stiahnutí vojsk odmieta debatovať.

BRUSEL. Dohoda o zjednotení Cypru je možná, ak sa turecká armáda stiahne z ostrova. Uviedol to v piatok Nikos Anastasiadis, prezident Cyperskej republiky, ktorá má pod kontrolou južnú časť ostrova obývanú Grékmi. Turecký prezident Recep Tayyip Erdogan mu obratom odkázal, že o stiahnutí vojsk odmieta debatovať. "Načrtli sme cestu, ktorá vytvára nádej," okomentoval dohodu dosiahnutú po štyroch dňoch intenzívnych rokovaní cyperský prezident Anastasiadis. Trvá ale na tom, aby sa zo severnej časti Cypru stiahlo približne 30.000 tureckých vojakov, informovala agentúra Belga. Tureckí vojaci sú na Cypre od roku 1974, keď sa na ostrove odohral prevrat s cieľom pripojiť Cyprus ku Grécku. Odvtedy je ostrov rozdelený dve časti. Cyperská republika je členom EÚ, tureckú Severocyperskú republiku uznáva len Ankara. Tento týždeň rokovali v Ženeve o urovnaní sporu grécko-cyperský prezident Nikos Anastasiadis a severocyperský prezident Mustafa Akinci spolu ministrami zahraničných vecí Británie (Boris Johnson), Grécka (Nikos Kotzias) a Turecka (Mevlüt Čavušoglu). Pripojili sa k nim predseda Európskej komisie Jean-Claude Juncker a vysoká predstaviteľka EÚ pre zahraničné veci a bezpečnostnú politiku Federica Mogheriniová. Účastníci rozhovorov sa dohodli, že v rokovaniach budú pokračovať opäť 23. januára. Ak by sa Cyprus zjednotil, nie je vylúčené, že by sa turečtina mohla stať 25. úradným jazykom EÚ.


STĹPČEK PETRA SCHUTZANehaňme sudcu ani Prievidzu

Skutočnosť, že exposlanca Jánoša oslobodil Okresný súd Prievidza, dáva na prvé počutie za pravdu známemu miestopisu, že na záhrade hlinu kopú, Šariš, Gemer, Topvar slopú. Myslí sa tým dotyčný senát, keďže z nahrávky Jánoš/Jánošová, na ktorej manžel manželke vulgárne nadáva, to domáce násilie - z čoho bol obvinený - akosi prirodzene vyplýva. Absencia posttraumatického šoku na strane poškodenej ako hlavný dôkaz neviny vyzerá dosť čudne. Nehaňme však sudcu ani Prievidzu. Medzi verbálnym a fyzickým útokom je len korelácia, nie kauzalita. Takže si radi počkáme na vyššiu inštanciu, po ktorej výroku azda budeme poučenejší, či je Prievidza ozaj až taká „totálna diera“. Pokračovanie v tomto duchu skôr implikuje, že v paralelnej kauze alobalom obmotaných peňazí, ktoré Jánoš nosieval z bane, sa žiadny súdny výrok na obzore neukazuje. Takže verejnosti, ktorá želá spravodlivú odmenu nielen Jánošovi, ale celému Smeru, zostane zase iba tá kukurica, mrkva, zeler a baklažán. Škoda.


Za Spartak bude hrať prvý Američan, Godál odporučil Macedónčana Markoskeho

Trnava odštartuje jarnú časť na pôde Žiliny.

TRNAVA. Slovenský futbalový majster Spartak Trnava tesne pred začiatkom jarnej časti doplnil káder o futbalistov do ofenzívy i defenzívy. Defenzívne rady vystužil dvadsaťtriročný Američan Macario Hing-Glover, ktorý si v mládežníckych kategóriách vyskúšal pôsobenie v mužstvách ako San Jose Earthquakes, Duke Blue Devils či Burlingame Dragons. Do ofenzívy prichádza tiež 23-ročný Kire Markoski z Macedónska. „Viem, že Spartak je veľmi dobrý klub, v ktorom mám šancu spraviť ďalšie dôležité futbalové kroky. V mužstve je veľká konkurencia, no už sa teším na štart súťaže," povedal Hing-Glover pre klubový web Spartaku krátko po podpísaní ročného kontraktu s opciou. Hing-Glover odštartoval seniorskú kariéru v Chorvátku vo farbách NK Istra 1961. Pred rokom prestúpil do slovinského NK Krško, v ktorom na konci jesene aj skončil. Jeho primárnou pozíciou je pravý kraj obrany. V červeno-čiernych farbách pôjde vôbec o prvého amerického futbalistu v histórii. Markoski prichádza z AEL Limassol na hosťovanie do konca aktuálneho ročníka. Spartaku ho odporučil bývalý kapitán Boris Godál, ktorý pred pár týždňami prestúpil práve do cyperského celku. „Boris mi o Trnave povedal samé superlatívy, ide o kvalitný klub, ktorému sa podarilo v poslednom období vybojovať zaujímavé úspechy doma či v Európe. Dúfam, že niečo podobné sa nám podarí zopakovať aj počas tohto polroka," povedal krídelník, ktorý si v doterajšom priebehu kariéry pripísal najviac štartov v macedónskom Rabotnički. Za šesť rokov tam odohral 113 duelov. „Macario je mladý, talentovaný chalan, ktorý hrával v Chorvátsku a naposledy tiež v Slovinsku. Ide o perspektívneho hráča pre budúcnosť. Čo sa týka Kireho, na základe veľkého počtu cudzincov v Limassole sa nám ho podarilo získať na polročné hosťovanie. Je to bývalý reprezentant Macedónska do 21 rokov, schopný hrať na oboch krídlach. Má dobrý ťah na bránu," povedal generálny manažér Marián Černý. Spartakovci odštartujú jarnú časť na pôde Žiliny. Pod Dubňom sa predstavia v sobotu od 14.00 hod.


Plavčan: Extrémizmus sa často tvári ako vlastenectvo, jeho dôsledky sú úplne iné

Deti a mládež musíme podľa ministra školstva učiť o nepriaznivých dôsledkoch extrémizmu.

SEREĎ. Podľa ministra školstva Petra Plavčana (nominant SNS) extrémizmus sa mnohokrát tvári ako vlastenectvo, ale tie dôsledky sú úplne iné. "Vlastenectvo vedie k láske k vlasti, k ochrane životného prostredia, k láske k ľuďom, ale extrémizmus vedie k potláčaniu osobnej slobody, ako sa to dialo v koncentračných táboroch, ale aj k vyvražďovaniu a ponižovaniu ľudskej dôstojnosti." Vyhlásil to počas piatkovej návštevy Múzea holokaustu v Seredi. Múzeum navštívil z dôvodu súčasnej veľmi komplikovanej sociálno-spoločenskej situácie a prejavov extrémizmu, ktoré vzrastajú. "Preto je potrebné, aby deti a mládež sa oboznamovali s touto témou, aby videli, aké nepriaznivé dôsledky má extrémizmus a prejavy extrémizmu ako také. V tomto múzeu, ktoré je v priestoroch bývalého koncentračného tábora, sú tak isto vytvorené podmienky aj na to, aby deti a mládež mohli získavať nové informácie, ktoré zatiaľ ešte nemajú," zdôraznil minister. Zároveň dodal, že z uvedeného dôvodu rozhodol, že od budúceho školského roka bude jedna hodina dejepisu pre deviatakov navyše. Pôjde o približne štyridsať hodín v priebehu roka. "Školy budú môcť tieto hodiny sústrediť, aby deti povedzme aj z východného Slovenska alebo stredného Slovenska mohli toto múzeum navštíviť," konštatoval. Súbežne s posilnením hodín dejepisu pre deviatakov bol podľa ministra vydaný pokyn aj na to, aby sa pripravovala nová metodika a tak isto obsah vzdelávania od piateho do deviateho ročníka základnej školy tak, aby sa téma súčasných dejín mohla novým spôsobom objaviť v učebniciach a v oblasti výučby. Táto zmena však nebude aplikovateľná v praxi od septembra, pretože zmena metodiky a obsahu vzdelávania si vyžaduje určitý čas. "Je potrebné pripraviť nové učebné texty, overovať ich experimentálnym vyučovaním, to znamená, to trvá niekedy jeden, dva roky," uviedol minister Plavčan. Pridaná hodina dejepisu bude ubratá zo slobodnej voľby hodín, ktorý zaručuje štátny vzdelávací program. "Tá jedna hodina bude slúžiť práve na tieto diskusie a zároveň by mohla byť určená aj na to, aby sústredili tieto hodiny a navštívili múzeum. Múzeum v Seredi má vytvorené podmienky na vzdelávanie, v minulom roku tu bolo asi 8000 žiakov a študentov," uzavrel minister. Vedúci múzea holokaustu v Seredi Martin Korčok ministrovi školstva počas stretnutia priblížil prácu múzea. Teší sa tomu, že záujem o múzeum rastie. "V posledných týždňoch alebo mesiacoch je to každý deň 200 a viac študentov, to znamená päť až šesť školských skupín a my ešte máme priestor na to, aby sme túto návštevnosť zvyšovali, len by sme to potrebovali aj časovo rozdeliť," uviedol pričom najvyťaženejší sú od 9.00 do 11.00 h počas dňa. Priznal, že návštevnosť múzea sa zvyšuje prakticky každým mesiacom. "Vedieme aj štatistiku, kde sa pýtame školských skupín, kde sa o našom múzeu dozvedeli. A áno, musím povedať, že sú medzi nimi aj takí, ktorí povedali, že na základe odporúčania ministerstva školstva," narážal vedúci Martin Korčok na odporúčanie pre školy navštíviť takéto inštitúcie, ktoré minister Plavčan dal minulý rok. Múzeum v tom čase navštívila Základná škola na Podzámskej ulici v Hlohovci. Lívia Košařová, ktorá učí žiakov dejepis 17 rokov, takéto návštevy víta. Tvrdí, že je rozdiel medzi tým, keď o niečom rozpráva študentom a učí ich z knihy a úplne iné je, keď majú takúto bezprostrednú skúsenosť. "To znamená pozrieť si to a vlastne dotknúť sa vecí, ktoré sú originálne. Táto téma je dnes tak veľmi aktuálna. Omnoho viac si zapamätajú, keď to vidia a spoznajú na vlastnej koži, ako keď sa len z lavice o tom učia, alebo pozerajú to na internete," uviedla. Zároveň skonštatovala, že v priestoroch múzea by sa dala priamo odučiť hodina dejepisu. "Nielen si to tu pozrieť, ale priamo tu mať hodiny, ako keď chodievame do Viedne do prírodovedného múzea a vidíme tam, že rakúski študenti majú otvorené hodiny v tom múzeu. Aj tu by to krásne išlo," dodala. Vedúci múzea sa tejto myšlienke nebráni.


Kotlebovci dostali za výroky v parlamente najvyššiu možnú pokutu

Poslanci za ĽSNS Milan Mazurek a Stanislav Mizík dostali za svoje výroky v parlamente pokutu 1000 eur.

BRATISLAVA. Najvyššiu možnú pokutu, tisíc eur, udelil mandátový a imunitný výbor NR SR dvojici poslancov za ĽSNS Milanovi Mazurekovi a Stanislavovi Mizíkovi. Tí pred časom v parlamente nazvali islam "krutým a neľudským politickým systémom" a "satansko-pedofilným dielom diabla." Predseda výboru Richard Raši zo Smeru v stredu po zasadnutí povedal, že obaja poslanci dostali najvyššie možné pokuty. "Mali možnosť ospravedlniť sa, ale toto ospravedlnenie výbor neakceptoval," prehlásil Raši po zasadnutí. Obaja poslanci totiž priestor v pléne NR SR využili len na opätovné potvrdenie svojich predchádzajúcich výrokov. Vzhľadom na to, že existuje reálna možnosť, že takéto a podobné výroky sa budú v parlamente z úst poslancov ĽSNS opakovať, poslanci uvažujú aj nad obmedzením výrokovej imunity. To by sa malo týkať rasistických a xenofóbnych výrokov. "Takéto prejavy nemajú žiadnu súvislosť s prijímaním zákonov," povedal Raši s tým, že by mali byť klasifikované ako trestný čin. Pripustil taktiež možnosť, že by poslanci, ktorí majú rasistické a xenofóbne výroky, mohli prísť o svoj mandát. Stanislav Mizík sa okrem svojich výrokov začiatkom roka prezentoval na Facebooku tým, že poukázal na židovský pôvod niektorých ľudí, ktorí od prezidenta Andreja Kisku dostali štátne vyznamenania. Milan Mazurek sa zasa zviditeľnil aj svojím pokrikovaním na arabskú rodinu na bratislavskej Hlavnej stanici ešte v čase, keď nebol poslancom parlamentu. Pokutu pre Mizíka a Mazureka ešte musí odobriť parlamet. Výbor mal pôvodne prejednať aj výrok Igora Matoviča, ktorý prirovnal situáciu v parlamente k futbalovému zápasu v koncentračnom tábore medzi väzňami a dozorcami. Pôvodne sa mal v parlamente taktiež ospravedlniť, no počas vyhradeného času v pléne nebol prítomný, čo oficiálne ohlásil vopred. Výbor však zatiaľ nedostal rozhodnutie predsedu parlamentu Andreja Danka, či jeho ospravedlnenie bude akceptovať. Matovič dnes v parlamente žiadal o nový priestor na ospravedlnenie za jeho výroky. Poslanci mu ho ale odmietli udeliť.


Munícia mala chýbať aj v Novákoch, polícia nikoho neobvinila

Prievidzská kriminálka posunula prípad trenčianskej vojenskej polícii.

BRATISLAVA. Kontrola armádnych muničných skladov stále prebieha. Ministerstvo obrany (MO) SR ju nariadilo po tom, čo z vojenského skladu v Trenčíne - Kubrej zmizla munícia. Neskôr sa zistilo, že chýbajú náboje aj v muničnom sklade v Sklenom pri Martine. Televízia Markíza v pondelok (17.7.) vo svojom večernom spravodajstve informovala, že náboje mali chýbať aj v muničnom sklade v Novákoch. Podľa informácií televízie, trestné oznámenie mal na stole vyšetrovateľ z kriminálky v Prievidzi. Verzia policajtov je vraj taká, že od dodávateľa dostali ozbrojené sily menej nábojov, ako pôvodne objednali. Chybu si údajne dodávateľ priznal. No spravil ju podľa policajtov aj človek, ktorý muníciu preberal. Zle ju vraj zaevidoval. Prípad preverovali na kriminálke takmer dva mesiace. Podľa informácií TV Markíza nezačali ani trestné stíhanie a teda ani nikoho neobvinili. Pred pár dňami mali celú vec posunúť trenčianskej vojenskej polícii na disciplinárne konanie. Ministerstvo obrany hovorí, že o priebežných záveroch mimoriadnej inventarizácie pravidelne informuje orgány činné v trestnom konaní. "O celkových záveroch kontroly skladu zásob budeme informovať až po jej ukončení. V tejto súvislosti však zdôrazňujeme, že v histórii samostatných ozbrojených síl nebola nikdy realizovaná takáto dôkladná fyzická inventarizácia, teda naraz sto percent zásob muničných skladov," uviedla hovorkyňa ministerstva obrany Danka Capáková. Ako dodala, chýbajúca munícia nemusí byť dôsledkom krádeží v posledných týždňoch či mesiacoch, to však ukáže až záver vyšetrovania. "Systém stráženia tzv. fyzickou ochranou objektov, čiže nie vojakmi, ale civilnými zamestnancami ozbrojených síl, bol zavedený ešte v roku 2006 po profesionalizácii armády," doplnila. Rezort obrany koncom marca informoval, že kontrola v muničnom sklade ozbrojených síl v Trenčíne - Kubrej zistila, že v ňom chýba časť materiálu. Prípadom chýbajúceho materiálu sa zaoberalo mimoriadne zasadnutie Výboru Národnej rady SR pre obranu a bezpečnosť. Poslanci po ňom informovali, že munícia zo skladu bola odcudzená. Výsledky inventarizácie má k dispozícii Národná kriminálna agentúra. Médiá následne informovali že zmizlo tristotisíc nábojov aj z muničného skladu v Sklenom pri Martine.


Nemecká ministerka rodiny sa vzdá svojho postu, ak jej bude odňatý titul

Giffeyová čelila obvineniam z plagiátorstva.

BERLÍN. Nemecká spolková ministerka pre záležitosti rodiny Franziska Giffeyová vo štvrtok oznámila, že odstúpi zo svojej funkcie, ak jej bude v súvislosti s obvineniam z plagiátorstva odňatý titul PhD. Informuje o tom agentúra AP. Giffeyová pôsobila od apríla 2015 do marca 2018 ako starostka berlínskej mestskej časti Neukölln. Následne sa vo štvrtej vláde kancelárky Angely Merkelovej stala spolkovou ministerkou pre záležitosti rodiny, dôchodcov žien a mládeže, pričom vo svojej Sociálnodemokratickej strane Nemecka (SPD) i na nemeckej politickej scéne bola považovaná za vychádzajúcu hviezdu. Čelila však obvineniam z plagiátorstva, ktorého sa údajne mala dopustiť pri písaní svojej dizertačnej práce. Tvrdenia podnietili Slobodnú univerzitu v Berlíne, aby jej dizertačnú prácu z roku 2010 preskúmala. Tento proces by univerzita mala zavŕšiť neskôr v tomto roku, píše AP. Ministerkina kancelária vo štvrtok oznámila, že Giffeyová sa nebude pre prebiehajúcu previerku uchádzať o funkciu predsedníčky SPD a vzdá sa tiež svojho ministerského kresla v prípade, že "jej bude odobraný doktorandský titul".


Hviezdne vojny sa vracajú. Z filmu Posledný Jedi zverejnili prvú ukážku

Pozrite si zábery z najočakávanejšieho filmu roka.

Pred dávnymi vekmi v preďalekej galaxii... Slová, ktoré spoločne s dnes už kultovou hudbou pozná celý svet. Dokonca aj väčšina tých, ktorí sa nerátajú medzi skalných fanúšikov medzigalaktickej série. Príbeh Jediov bojujúcich proti temným silám impéria, fascinuje divákov už niekoľko generácií. V tomto roku Star Wars oslavuje. Už štyri dekády „baví“ celý filmový svet napínavými súbojmi o záchranu galaxie. Okrúhle výročie teraz oslavujú v americkom meste Orlando. Súčasťou toho bolo predstavenie prvej ukážky z najočakávanejšieho filmu roka, novej epizódy vesmírnych dobrodružstiev s podtitulom Posledný Jedi. Nový film režíruje Rian Johnson. Na Slovensku ho uvidíme 14. decembra. Snímka je už nakrútená, tvorcovia momentálne pracujú na trikoch. Producentka Kathleen Kennedy prezradila, že režisér do príbehu priniesol veľa humoru a vie vytvoriť skvelé, nezávislé ženské postavy. Okrem toho sa tvorcovia ságy tento týždeň rozhodli zorganizovať ďalší ročník charitatívneho projektu Force For Change. Herci Mark Hamill (alias Luke Skywalker) a Daisy Ridley (alias Rey) poukázali na dobročinný akcent celej udalosti, v rámci ktorej sa budú zbierať finančné prostriedky pre dve neziskové organizácie venujúce sa deťom - UNICEF a Starlight Children’s Foundation. Tí, ktorí prispejú, môžu získať originálne ceny. Iniciatíva Force For Change v rámci svojich predošlých projektov už v minulosti vyzbierala milióny dolárov, za ktoré ponúkla vyžrebovanému jedinečnú výhru či príležitosť. V tomto prípade môžu fanúšikovia vyhrať výlet do Skywalker Ranch, získať malú hereckú úlohu v pripravovanom filme o Hanovi Solovi alebo sa zúčastniť decembrovej premiéry snímky Last Jedi. Oslavy výročia Star Wars si pripomínajú aj nečakanú smrť Carrie Fisher v decembri minulého roka, ktorá stvárnila nezabudnuteľnú princeznú Leiu.